**Предложение на Управляващия орган на ПРСР 2014-2020 г. за 16-то изменение на Програмата за развитие на селските райони 2014-2020 г.:**

**Изменения в текстове на мерки и подмерки от ПРСР 2014 – 2020 г.; Прехвърляне на средства между мерки и подмерки от Програмата;**

**Въвеждане на възможност за индексация на разходи.**

С 16-то изменение на ПРСР 2014-2020 г. УО предлага следното:

Съдържание:

[I. Изменения в текстове на мeрки и подмерки 3](#_Toc130370306)

[1. Промяна в текста на подмярка 2.2 „Създаване на консултантски услуги“, свързана с разширяване на обхвата на допустимите разходи, одобрена на 19-то заседание на КН на ПРСР, ще бъде включена в 16 –то изменение на ПРСР (2014-2020). 3](#_Toc130370307)

[2. Изменение в текста на подмярка 4.2 „Инвестиции в преработка/маркетинг на селскостопански продукти“ от ПРСР (2014-2020). 4](#_Toc130370308)

[3. Изменение в текста на подмярка 5.1 „Подкрепа за инвестиции в превантивни мерки, насочени към ограничаване на последствията от вероятни природни бедствия, неблагоприятни климатични явления и катастрофични събития“ от ПРСР (2014-2020), свързано с включване на нови допустими бенефициенти и разходи 5](#_Toc130370309)

[4. Промяна в текста на подмярка 6.1 „Стартова помощ за млади земеделски стопани“ от ПРСР (2014-2020), свързано с възможността за установяване на втори ръководител на земеделското стопанство 10](#_Toc130370310)

[5. Изменение на подмярка 6.4.1 „Инвестиции в подкрепа на неземеделски дейности“, свързано с приемането на нова Национална стратегия за малките и средните предприятия 11](#_Toc130370311)

[6. Промяна в текста на подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ 11](#_Toc130370312)

[7. Изменения в текстовете на мярка 10 „Агроекология и климат“, мярка 11 „Биологично земеделие“ и Мярка 14 „Хуманно отношение към животните“ от ПРСР (2014-2020). 11](#_Toc130370313)

[Възможност за увеличение (индексация) на размера на компенсаторните плащания 12](#_Toc130370314)

[Мярка 10 „Агроекология и климат“ 12](#_Toc130370315)

[Мярка 11 „Биологично земеделие“ 15](#_Toc130370316)

[Мярка 14 „Хуманно отношение към животните“ 16](#_Toc130370317)

[8. Промени в мярка 20 „Техническа помощ“ от ПРСР (2014-2020), свързани с уточняване обхвата на допустимост на дейности/разходи 17](#_Toc130370318)

[9. Промени в текста на подраздел 8.1. „Описание на общите условия, прилагани за повече от една мярка“ от ПРСР (2014-2020) 20](#_Toc130370319)

[II. Прехвърляне на средства между мeрки, подмерки и фокус области от ПРСР (2014-2020) 22](#_Toc130370320)

[10. Прехвърляне на средства между мeрки и подмерки от ПРСР 2014-2020 г. 22](#_Toc130370321)

[11. Извеждане на средства с цел осигуряване на ресурс 24](#_Toc130370322)

[11.1. Извеждане на средства от мярка 1 „Трансфер на знания и действия за осведомяване“ 24](#_Toc130370323)

[11.2. Извеждане на средства от мярка 6 „Развитие на стопанства и предприятия“ 28](#_Toc130370324)

[11.3. Извеждане на средства от подмярка 7.3. „Широколентова инфраструктура, включително нейното създаване, подобрение и разширяване“ 32](#_Toc130370325)

[11.4. Извеждане на остатъчни средства от мерки с плащане на площ - Мярка 10 „Агроекология и климат“, Мярка 11 „Биологично земеделие“, Мярка 12 “Плащания по „Натура-2000” и Рамковата директива за водите“ и Мярка 13 “Плащания за райони, изправени пред природни или други специфични ограничения“ 34](#_Toc130370326)

[Мярка 12 “Плащания по „Натура-2000” и Рамковата директива за водите“ – извеждане на средства 35](#_Toc130370327)

[Мярка 14 „Хуманно отношение към животните“ – извеждане на средства 36](#_Toc130370328)

[11.5. Извеждане на средства от Мярка 8 „Инвестиции в развитието на горските площи и подобряване на жизнеспособността на горите“ 36](#_Toc130370329)

[11.6. Извеждане на средства от Мярка 9 „Учредяване на групи и организации на производителите“ 38](#_Toc130370330)

[11.7. Извеждане на средства от Mярка 16 „Сътрудничество“ 39](#_Toc130370331)

[12. Прехвърляне на средства към подмерки 4.2, 7.2 и М20 42](#_Toc130370332)

[12.1. Прехвърляне на средства към подмярка 4.2 „Инвестиции в земеделски стопанства“ 42](#_Toc130370333)

[12.2. Прехвърляне на средства към подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ 42](#_Toc130370334)

[Осигуряване на финансово обезпечение на 83 445 789 евро публични средства за покриване изцяло на стартиралите процедури по подмярка 7.2 през 2022 г. 42](#_Toc130370335)

[12.3. Прехвърляне на средства към мярка 20 „Техническа помощ“ от ПРСР (2014-2020) 44](#_Toc130370336)

[13. Прехвърляне на средства между фокус области в мярка 2, подмярка 4.1 и подмярка 7.2 47](#_Toc130370337)

[13.1. Преразпределение на средствата по приоритети и фокус области в рамките на мярка 2 „Консултантски услуги, управление на стопанството и услуги по заместване в стопанството“ от ПРСР 2014-2020 г. 47](#_Toc130370338)

[13.2. Прехвърляне на средства между фокус области в подмярка 4.1, вкл. във връзка с договарянето на средствата по линия на ЕУРИ 48](#_Toc130370339)

[13.3. Прехвърляне на средства между фокус области в подмярка 7.2 52](#_Toc130370340)

[III. Нестартиране на Подмярка 12.2. „Компенсаторни плащания за гори в Натура 2000“ и Подмярка 12.3. „Компенсаторни плащания за земеделски площи в речен басейн с план за управление“, първоначално предвидени за прилагане по ПРСР 2014-2020 53](#_Toc130370341)

[Подмярка 12.2. "Компенсаторни плащания за гори в Натура 2000“ 53](#_Toc130370342)

[Подмярка 12.3. „Компенсаторни плащания за земеделски площи в речен басейн с план за управление“ 54](#_Toc130370343)

[IV. Очаквано въздействие на изменението върху бюджета на ПРСР 2014-2020 55](#_Toc130370344)

[V. Очаквано въздействие на изменението върху показателите 55](#_Toc130370345)

## I. Изменения в текстове на мeрки и подмерки

## Изменение в текста на подмярка 2.2 „Създаване на консултантски услуги“, свързано с разширяване на обхвата на допустимите разходи, одобрено на 19-то заседание на КН на ПРСР – ще бъде включено в 16 –то изменение на ПРСР (2014-2020).

1. Комитетът за наблюдение на ПРСР 2014-2020 г., на своето заседание, проведено на 11.11.2022 г. одобри предложението на УО за изменение в текста на подмярка 2.2. „Създаване на консултантски услуги“ от мярка 2 „Консултантски услуги, услуги по управление на стопанство и услуги по заместване в стопанство“:

**Таблица 1:**

|  |  |
| --- | --- |
| **Стар текст в ПРСР 2014-2020 г.** | **Предложение за нов текст в ПРСР 2014-2020 г.** |
| **Раздел 8.2.2.3.3.5. Допустими разходи**  По подмярка 2.2. са допустими само разходи ясно свързани със стартирането на дейността на мобилните общинските центрове (офиси) и осигуряването на тяхната нормална работа и първоначално функциониране през първите 5 години от дейността им и по специално:  ·      разходи за дълготрайни материални и нематериални активи стриктно свързани със създаването и функционирането на мобилните общинските центрове (офиси) в т.ч.  разходи за софтуерни продукти, оборудване, обзавеждане и закупуване на автомобили; | **Раздел 8.2.2.3.3.5. Допустими разходи**  По подмярка 2.2. са допустими само разходи ясно свързани със стартирането на дейността на мобилните общинските центрове (офиси) и осигуряването на тяхната нормална работа и първоначално функциониране през първите 5 години от дейността им и по специално:  ·      разходи за дълготрайни материални и нематериални активи стриктно свързани със създаването и функционирането на мобилните общинските центрове (офиси) в т.ч.  разходи за софтуерни продукти, оборудване, обзавеждане и закупуване на автомобили, **както и разходи за задължителни по българското законодателство застраховки на автомобилите и за застраховка пълно „Каско“, както и разходи за застраховка на останалите дълготрайните материални активи, предмет на подпомагане за рисковете, посочени в насоките за кандидатстване по подмярката;** |

2. Съгласно данни на Националния статистически институт (НСИ) през октомври 2022 г. месечната инфлация, измерена с индекса на потребителските цени (ИПЦ), е 0.9 % спрямо предходния месец, а годишната инфлация за октомври 2022 г. спрямо октомври 2021 г. е 17.6 %. От друга страна, последните данни на НСИ показват, че средната брутна годишна работна заплата в сектор „Професионални дейности и научни изследвания“ за 2021 г. спрямо средната брутна годишна работна заплата в съответния сектор за 2019 г. се е повишила с над 15 %.

В тази връзка, за да се отговори на пазарната ситуация, в т.ч. на пазара на труда, УО на ПРСР 2014-2020 г. предлага промяна в текста на подмярка 2.2 „Създаване на консултантски услуги“ от мярка 2 „Консултантски услуги, услуги по управление на стопанство и услуги по заместване в стопанство“ от Програма за развитие на селските райони (ПРСР) 2014-2020 г. както следва:

**Таблица 2:**

|  |  |
| --- | --- |
| **Стар текст в ПРСР 2014-2020 г.** | **Предложение за нов текст в ПРСР 2014-2020 г.** |
| **Раздел 8.2.2.3.3.5. Допустими разходи**  ·      разходи за служителите (съветниците) в мобилните общинските центрове (офиси) и за координаторите на регионално и централно ниво в т.ч. възнаграждения и командировъчни разходи ; | **Раздел 8.2.2.3.3.5. Допустими разходи**  ·      разходи за служителите (съветниците) в мобилните общинските центрове (офиси) и за координаторите на регионално и централно ниво в т.ч. възнаграждения, **съответстващи на актуални статистически данни на НСИ**  и командировъчни разходи; |

Тази промяна ще позволи да бъде осигурена възможност за актуализация на допустимите разходи за възнаграждения на служителите в мобилните офиси във връзка с разпоредбите на Закона за управление на средствата при споделено управление (ЗУСЕФСУ) предвид текущата ситуацията в страната.

## Изменение в текста на подмярка 4.2 „Инвестиции в преработка/маркетинг на селскостопански продукти“ от ПРСР (2014-2020).

УО на ПРСР предлага да бъдат направени изменения в текста на подмярка 4.2, свързани с условията за допустимост на бенефициери и проектни предложения,принципи при определяне на критериите за подбор и приложими суми и проценти на предоставяната подкрепа.

Предложението за промяна е пряко свързано с предложението за прехвърляне на средства към бюджета на подмярката (описано в Раздел II от настоящия документ), които средства ще бъдат разходвани по един от следните начини:

* Увеличение на бюджета по процедура чрез подбор № BG06RDNP001-4.015 по подмярка 4.2. „Инвестиции в преработка/маркетинг на селскостопански продукти“, **или**
* Обявяване на прием за проектни предложения с включени разходи за инвестиции за производство на енергия от ВЕИ.

Проектните предложения, подадени в периода на прием по процедура чрез подбор № BG06RDNP001-4.015 по подмярка 4.2. „Инвестиции в преработка/маркетинг на селскостопански продукти“ са в процес на оценка за допустимост на кандидатите, дейностите и разходите. В процеса на оценка допустимите разходи ще се разпределят към бюджета на съответната фокус област, за чието изпълнение допринасят. За определяне на недостига на средства по отделните фокус области, респективно излишъка, е необходимо приключване на работата на оценителната комисия с оценителен доклад и класиране на одобрените проектни предложения.

В случай на установен недостиг на средства по фокус област 5В „Улесняване на доставките и използването на възобновяеми източници на енергия, на странични продукти, отпадъци и остатъци, и други нехранителни суровини за целите на биоикономиката“, УО предлага средствата да послужат за увеличаване на бюджета по процедурата, с което ще се даде възможност да бъдат финансирани повече проектни предложения с включени инвестиции за производства на енергия от ВЕИ.

При установяване на излишък на средства по фокус област 5В, УО предлага средствата да бъдат използвани за обявяване на прием за проектни предложения за инвестиции за производства на енергия от ВЕИ.

Насочеността на подпомагането (независимо дали чрез увеличение на бюджета по текущата отворена процедура или чрез обявяване на целеви прием) към инвестиции за производства на енергия от ВЕИ е обусловено от енергийната криза вследствие на руското нашествие в Украйна. Наблюдава се засилен интерес на потребителите към енергийна независимост и към подобряване на показателите на потребление на енергийни ресурси, което от своя страна дава увереност на УО на ПРСР за засилен интерес към такъв тип инвестиции от страна на преработвателните предприятия на земеделска продукция.

Също така, следва да се отбележи, че предприятия, преработващи земеделска продукция, не са допустими за пряка инвестиционна подкрепа по Плана за възстановяване и устойчивост, средствата от който са предвидени за технологична и екологична модернизация. В тази връзка, полученият вакуум във финансирането на преработвателните предприятия с цел постигане на по-високите екологични цели на Съюза би могъл да се покрие до известна степен чрез прехвърлянето на допълнителни средства към бюджета на подмярката.

## Изменение в текста на подмярка 5.1 „Подкрепа за инвестиции в превантивни мерки, насочени към ограничаване на последствията от вероятни природни бедствия, неблагоприятни климатични явления и катастрофични събития“ от ПРСР (2014-2020), свързано с включване на нови допустими бенефициенти и разходи

**3.1. Подкрепа за инвестиции в специализирано лабораторно оборудване за диагностика, превенция и намаляване на последиците от заразни болести по животните и растенията, неблагоприятни климатични явления, природни бедствия и катастрофични събития.**

Управляващият орган има намерение през 2023 г. да обяви извънреден прием за специализирано лабораторно оборудване, свързано с превенция и контрол на неблагоприятни климатични събития, природни бедствия и катастрофични събития, включително болести по животните и растенията.

Необходимостта от инвестиции за увеличаване на лабораторния капацитет се обуславя от одитните проучвания на DG SANTE и последващото проследяване на одитните препоръки. Те показват някои повтарящи се слабости в контрола по агрохранителната верига, осъществяван от Националните референтни лаборатории. Идентифицираните недостатъци са свързани основно с липса на подходящо лабораторно оборудване, липса на достатъчно финансиране за лабораториите, незадоволителни диагностични стандарти и валидирани методи, както и невъзможност на частните лаборатории да осигурят надеждни резултати от тестовете.

Тези слабости са идентифицирани по отношение на болестите бяс, птичи грип и Африканска чума по свинете (АЧС), както и при Спонгиформна енцефалопатия по говедата (СЕГ), както и във връзка с вземането на проби от сурово мляко и за остатъци от пестициди, мониторинг на остатъците в живи животни и продукти от животински произход.

В тази връзка се предвижда включване на лабораториите към трите университета - Тракийски университет - Стара Загора, Аграрен университет - Пловдив и Университета по хранителни технологии - Пловдив, в системата на контрол по агрохранителната верига. Трите университета са водещи с сферата на аграрната наука в България и имат дългогодишни научно-изследователски традиции и развит лабораторен капацитет. Разполагат с опитен и квалифициран лабораторен персонал в тяхната водеща научноизследователска област на компетентност. Традициите и изградения научен капацитет са предпоставка за по-висока надеждност на резултатите в сравнение с частните лаборатории.

В тази връзка, изменението в подмярка 5.1. „Подкрепа за инвестиции в превантивни мерки“ предвижда въвеждане на нови допустими бенефициенти – публични субекти, както следва: Тракийски университет-Стара Загора, Аграрен университет-Пловдив и Университет за хранителни технологии-Пловдив.

За да се покрият нуждите на университетите от инвестиции в специализирано лабораторно оборудване се предвижда увеличение на максималната стойност на допустимите разходите за едно проектно предложение от 2 000 000 евро на 3 000 000 евро. Изменението включва и разширяване на обхвата на допустимите разходи с необходимото лабораторно оборудване, включително компютри, климатично и хладилно оборудване за анализ и съхранение на проби, също така дронове и специализирани пътни превозни средства за пренасяне на проби.

Областите на специализация на трите лаборатории към университетите се намират в необходимата допълняемост, така че съвместно да могат да осигурят пълен превантивен контрол по цялата агрохранителна верига. За да се осигури по-широко покритие на възможните рискове и бърза реакция в случай на санитарни кризи, при спазване на високи лабораторни стандарти за качество, е необходимо надграждане/обновяване на съществуващото лабораторно оборудване в университетите.

Включването на трите университета като допустим бенефициент за инвестиции в лабораторно оборудване цели увеличаване на ефективността на извършвания контрол, чрез осигуряване на покритие с лабораторен капацитет за основните рискове по агрохранителната верига. Чрез инвестициите в лабораторно оборудване ще се увеличи наличния лабораторен капацитет за диагностика и превенция срещу заразни болести по животните и растенията, превенция и намаляване на последиците от неблагоприятни климатични събития, природни бедствия и катастрофични събития.

**3.2. Подкрепа за превантивни мерки, насочени към ограничаване на градовите процеси**

Изменението на климата води все по-често до значителни по количество и интензитет градушки и други неблагоприятни атмосферни явления. Увеличението през 2022 г. на градовите процеси, както и невъзможността с наличните ракетни площадки да се покрие земеделската земя на територията на цялата страна, води до необходимост от въвеждане на нови способи за реакция от страна на Изпълнителна агенция „Борба с градушките“ при провеждането на активни въздействия върху градовите процеси.

В тази връзка, изменението в подмярка 5.1 предвижда за борба с градушките и намаляване на неблагоприятните последици от тях, включените към подмярката допустими разходи на Изпълнителна агенция „Борба с градушките“ да се разширят, като се включат и разходи за закупуване на летателни апарати (дронове), които ще се използват за предпазване на незащитените по ракетния способ земеделски площи.

При въздушния способ (използване на летателни апарати) се използват палки със сребърен йодид, закрепени към летателния апарат. По този начин сребърният йодид се впръсква в градоносния облак, който е с кристална структура. Целта е изкуствените зародиши и естествените такива да разпределят водата в облака, която замръзва върху тях. Така градовите зърна стават повече, но с по-малки размери и падайки се стопяват до дъждовни капки. Този способ е подбран за подкрепа по подмярката, тъй като е по-евтин от използвания към момента ракетен способ.

В процеса на консултации със служите на ЕК, УО извърши проучване на възможните алтернативи за осигуряване на противоградна защита, както следва:

Инвестициите в мрежи за предпазване от градушки на ниво стопанство са възможна алтернатива, но те могат да бъдат използвани само при трайни насаждения, а основната част от непокритите площи са заети със зърнено-житни, маслодайни и етерично-маслени култури. Освен това, мрежите против градушки са скъп способ за защита дори на трайни насаждения. При референтна цена, прилагана от ДФЗ-РА за инвестиции в мрежи против градушки от 41 000 евро/ха, за 6 млн. евро могат да бъдат покрити 146,3 ха, които представляват малка част от незащитените земеделски площи. За сравнение, инвестицията в дронове ще бъде ограничена до 6 млн. евро и цели да осигури защита на почти цялата територия от незащитени земеделски площи, която представлява около 3 200 000 ха.

Подмярка 5.2. „Инвестиции за възстановяване на потенциала на земеделските земи и на селскостопанския производствен потенциал, нарушени от природни бедствия, неблагоприятни климатични явления и катастрофични“ дава възможност за възстановяване на увредени дълготрайни активи. От друга страна, щетите от градушки са свързани основно с увреждане на селскостопанска продукция (краткотраен актив), чието възстановяване е недопустимо по подмярка 5.2.

Възможностите за подпомагане по ЕЗФРСР включват и застраховане на продукцията, като един от покритите рискове може да бъде и риск от увреждане на селскостопанска продукция при градушки. Такова подпомагане се прилага в България по схемите за държавна помощ. При тях интензитета на подпомагане е 65% от застрахователната премия, при максимално допустима застрахователна премия от 150 евро/ха, а безвъзмездната финансова помощ е ограничена до 100 евро/ха. В този случай, с максималната сума от 6 млн. евро, при БФП от 100 евро/ха могат да бъдат покрити 60 000 ха. За сравнение, с инвестиция от 6 млн. евро при въздушния способ с използване на дронове се цели покритие на около 3 200 000 ха земеделска площ.

Също така, защитата от градушки осигурява превенция против настъпване на неблагоприятното климатично събитие, а застраховката на продукция по същество се явява компенсация за вече настъпило неблагоприятно събитие. Допускането да погине огромна по обем продукция, може да има и други неблагоприятни ефекти, освен загубата на доход за земеделските стопани. В настоящите условия на инфлация, загубата на големи количества земеделска продукция може да засили недостига на определени земеделски продукти и да допринесе за турбулентно покачване на цените на храните, като допълнително постави под риск продоволствената сигурност на страната.

Проучването на възможностите за осигуряване на противоградна защита показва, че въздушният способ с използване на дронове е по-ефективен от другите алтернативи за осигуряване на защита от градушки, като той осигурява ефикасност и разумна основателност на разходите от ЕЗФРСР.

Изпълнителна агенция „Борба с градушките“ е агенция към Министерство на земеделието. Нейната цел и функции са изцяло насочени към предпазване на земеделски площи от градушки. Изпълнителна агенция „Борба с градушките” защитава с ракетен способ за засев на градоопасни облаци територия над 2 милиона хектара земеделска земя в областите Видин, Монтана, Враца, Плевен, Пазарджик, Пловдив, Стара Загора, Сливен, Хасково. Използването на системата за противоградна защита за други цели не влиза в обхвата на дейност на агенцията. В тази връзка, инвестицията в дронове, за предпазване от градушки, ще бъде изцяло насочена към защита на земеделски площи.

Предвижда се изпълнението на дейностите по защита от градушки с летателни апарати да се осъществява съвместно от Изпълнителна агенция „Борба с градушките“ и Националния институт по метеорология и хидрология, който е главен изпълнител на научните изследвания и научнооперативни дейности у нас по метеорология, агрометеорология и хидрология. Предмет на дейност на института е наблюдение, анализ и прогноза на процесите в атмосферата и хидросферата, изследване на климатичните и водните ресурси, изучаване и прогнозиране на състава на атмосферата и хидросферата и изменението му от естествен и антропогенен характер, хидро-метеорологично обслужване за територията на страната и Черно море на държавните органи, населението и широк кръг потребители, опазване живота на хората и имуществото чрез навременно прогнозиране на опасни и особено опасни метеорологични явления и наводнения и др. Дейностите ще се изпълняват съвместно с Държавно предприятие „Ръководство на въздушното движение“, отговарящо за управление на въздушното движение за постигане на безопасност, ефективност и редовност на полетите в обслужваното гражданско въздушно пространство; планиране, осигуряване, внедряване, експлоатация и поддържане на съоръжения, системи и оборудване за комуникационно, навигационно, обзорно, енергийно, метеорологично и аеронавигационно осигуряване на обслужваното въздушно движение и съпътстващата инфраструктура.

Осигуряването на подкрепа за закупуване на дронове за борба с градушките ще гарантира защита на земеделската продукция на територията на почти цялата страна.

**3.3. Подкрепа за превантивни мерки, насочени към ограничаване на риска от наводнения на земеделски площи**

Тенденциите в изменението на климата показват зачестяване на значителни по количество и интензитет неблагоприятни атмосферни явления, като неравномерното разпределение на количеството на валежите, водещо до наводнения, което от своя страна води до унищожаване на земеделската продукция, включително и на материални активи на земеделските стопани. В случаите на наводнения, освен загубата на селскостопанска продукция е налице и допълнително увреждане на земеделската земя, като в някои от случаите това води и до непоправими щети и невъзможност за възстановяване и загубата на площи и изключването им от използваните земеделски площи.

За превенция от наводнения на земеделските площи се предвижда като допустими кандидати по подмярката да бъдат включени „Напоителни системи“ ЕАД и „Земинвест“ ЕАД.

Съгласно Закона за водите, функции по почистването на речните легла в границите на урбанизирана територия са в прерогативите на кметовете на населените места. Почистването на речните легла извън границите на урбанизирана територия се планират и организират от областните администрации, областният управител. В съответствие с чл. 137, ал. 5 от Закона за водите, „Напоителни системи“ ЕАД извършва дейности по защита от вредното въздействие на водите в границите на възложените му територии, съгласно договор с Министерство на земеделието, включващи територии със земеделски земи, както и земи от държавния поземлен фонд, състоящ се от земеделски земи - ниви, пасища, мери и ливади. Средствата се предоставят и отчитат чрез бюджета на Министерството на земеделието.

Задълженията на „Напоителни системи“ ЕАД и „Земинвест“ ЕАД са свързани с поддържане на язовирни стени, на предпазни диги на р. Дунав, корекции на вътрешни реки, предпазни диги, отводнителни помпени станции, отводнителни системи, които представляват дейности за предпазване от вредното въздействие на водите.

Инвестициите в дейности за защита от вредното въздействие на водите и корекции на реки се препоръчват и от Световна банка в разработената и одобрена „Стратегия за управление и развитие на хидромелиорациите и защита от вредното въздействие на водите“ на България. Съгласно цитираната стратегия тези инвестиции ще позволят по-добра защита и контрол на наводненията, както и адекватно отвеждане на дренажните води от земеделската земя. Това е критично важно условие за устойчивостта на инвестициите за модернизация на отводняването и за възстановяването на поливните площи.

Поддържането на инфраструктурата за отводняване и защита от наводнения генерира важни ползи за селското стопанство и предотвратяването на наводнения. Голяма част от наводненията в България са формирани в резултат на тежки и продължителни валежи в селските райони. Земеделската земя служи като „хидроложка пътека“ за повърхностния отток и дренажните води, отвеждани чрез изкуствени системи към притоците и реките. Поддържането на инфраструктурата за защита от наводнения е предназначено за контрол на нивата на подземните води в основната обработваема земя, което цели повишаване на плодородието и продуктивността на почвите.

С цел намаляване вредното въздействие на водите, като допустими инвестиции се предвижда да бъдат включени закупуването на машини и оборудване за разчистване на наноси, срутвания, свличания, премахване на растителност и др. Посочените инвестиции ще имат директен принос за възстановяване на поливните земеделски площи, за повишаване на плодородието и продуктивността на земеделските почви, което ще се постигне чрез контрол на нивата на подпочвени и повърхностни води.

## Промяна в текста на подмярка 6.1 „Стартова помощ за млади земеделски стопани“ от ПРСР (2014-2020), свързано с възможността за установяване на втори ръководител на земеделското стопанство

Във връзка с възникнали казуси при изпълнение на поети ангажименти от страна на бенефициенти по подмярка 6.1 „Стартова помощ за млади земеделски стопани“ от ПРСР 2014-2020 г., Управляващият орган на ПРСР предлага да се извършат промени в раздела, свързан с изискването за установяване на втори ръководител на земеделското стопанство от бенефициентите по подмярката.

От една страна, част от бенефициентите по подмярката са млади жени, които в периода на изпълнение на бизнес плана стават майки. Земеделските стопани - жени, осигурени за общо заболяване и майчинство и придобили общ осигурителен стаж 12 месеца за този риск, имат право на парично обезщетение за бременност, раждане и за отглеждане на дете до 2-годишна възраст при условие, че през съответния период не продължават да упражняват лична трудова дейност в това качество. Периодът на бременност и раждане е в размер 410 дни, които започват 45 дни преди определения термин, като за първите 135 дни се издават болнични листове.

Паричните обезщетения за бременност, раждане и за отглеждане на дете до 2-годишна възраст се изплащат за времето на съответните отпуски, които наетите лица ползват по трудово, служебно или др. правоотношение, като ролята на обезщетението е да замести пропуснатото трудово възнаграждение. Аналог на отпуските при самоосигуряващите се лица е условието да не упражняват дейност през съответния период.

От друга страна, съгласно условията за допустимост по подмярка 6.1 „Стартова помощ за млади земеделски стопани“ от ПРСР 2014-2020 г., не се подпомагат земеделски стопани, при които е налице втори ръководител на земеделското стопанство. Втори ръководител на земеделското стопанство е лице, различно от кандидата/бенефициента, собственика на предприятието на кандидата/бенефициента ЕТ или собственика на капитала на кандидата/бенефициента ЕООД, което организира търговската и земеделската дейност на стопанството, разпорежда се с активите и/или извършва финансови операции от и за сметка на земеделското стопанство, включително е назначено като управител и/или прокурист на кандидата/бенефициента ЕООД или ЕТ или действа в качеството си на пълномощник на кандидата/бенефициента, на собственика на предприятието на кандидата/бенефициента ЕТ или собственика на капитала на кандидата/бенефициента ЕООД. В чл. 2, параграф 1 и 2 от Делегиран регламент (ЕС) № 807/2014 на Комисията от 11 март 2014 година за допълнение на някои разпоредби на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за въвеждане на преходни разпоредбие предвидена възможност, съгласно която страната-членка може да предвиди условия, при които е допустим втори ръководител.

Изложените факти пораждат необходимост да бъде допуснато назначаване на втори ръководител, само и единствено в случаите, когато бенефициентът (жена) ползва отпуск и обезщетение, при бременност, раждане и отглеждане на дете до 2-годишна възраст.

С оглед гореизложеното и с цел улесняване изпълнението на подмярка 6.1 „Стартова помощ за млади земеделски стопани“ Управляващият орган предлага в подмярката да бъде включен текст, който гласи, че назначаването на втори ръководител е допустимо само когато кандидати/бенефициенти – жени, ползват отпуск и обезщетение при бременност, раждане и отглеждане на дете до 2 години.

## Изменение на подмярка 6.4.1 „Инвестиции в подкрепа на неземеделски дейности“, свързано с приемането на нова Национална стратегия за малките и средните предприятия

Във връзка със стартиране на прием на проектни предложения по подмярка 6.4.1 „Инвестиции в подкрепа на неземеделски дейности“ през 2023 г., УО предлага редакционно изменение в текстовете на т. 8.2.5.3.3.9 „Принципи при определяне на критериите за подбор“. Изменението е свързано с приетата с Решение № 281 от 01.04.2021 г. на Министерски съвет на Република България нова Национална стратегия за малките и средните предприятия 2021 – 2027 г. и се изразява в промяна на името на документа и раздела, в който са посочени секторите, които са допустими за подпомагане по подмярката.

## Промяна в текста на подмярка 7.2 „Инвестиции в създаването, подобряването или разширяването на всички видове малка по мащаби инфраструктура“

УО предлага включване на нов текст в Раздел *8.2.6.3.1.11. Специфична информация за операцията* от мярка 7 „Основни услуги и обновяване на селата в селските райони“, свързан с въвеждането на изключение относно определянето на малка по мащаби инфраструктура с оглед равното третиране на кандидатите при индексиране на разходи по сключени договори. Това е породено от следните съображения:

* Бенефициенти с одобрени разходи до посочените в Раздел 8.2.6.3.1.11. *„Специфична информация за операцията“* от ПРСР тавани няма да могат да се възползват от възможността да индексират своите договори;
* На практика индексацията представлява единствено актуализация на вече одобрените разходи, пресметната през индекса на инфлация, а не увеличение във вида и размера на инфраструктурата, която е била заявена и одобрена като малка по мащаби инфраструктура по смисъла на разпоредбите в ПРСР и приложимото Европейско законодателство.

## Изменения в текстовете на мярка 10 „Агроекология и климат“, мярка 11 „Биологично земеделие“ и Мярка 14 „Хуманно отношение към животните“ от ПРСР (2014-2020).

През 2020 г. България бе изправена пред безпрецедентна криза, породена от икономическите, социални и здравни последици на пандемията от COVID-19. Това създаде допълнително несигурност и повишени рискове за земеделските стопани и селскостопански сектор. Удължаването на значителните ограничения по отношение на движението, както и задължителното затваряне на магазини, открити пазари, ресторанти и други заведения за хранене, доведоха до икономически смущения в селскостопанския сектор и икономически проблеми на земеделските стопани и операторите, занимаващи се с преработка, предлагане на пазара или развитие на селскостопански продукти. Налице бе повишен риск и реална опасност от нарушаване на производството и преработката на селскостопански продукти, предвид затрудненията в доставките на необходимите средства за производство, както и поради задълбочаващия се недостиг на работна ръка за изпълнение на основните дейности в отрасъла, породени от прилагането на задължителните мерки за безопасност, въведени за преодоляване на коронавирус епидемията. Затварянето на ресторантьорския, хотелиерския и туристическия бизнес (канал HОRЕCА) до голяма степен намали консумацията на основни хранителни продукти. Земеделските стопани и преработватели бяха поставени в извънредна ситуация, като последиците, сред които забавен или невъзможен износ, труден достъп до работна ръка, промяна в потребителските нагласи, се наблюдаваха през 2020 г. и 2021 г. Нарушено бе нормалното функциониране на цялата верига на доставки на храни, като в същото време потребителското търсене намаля.

За съжаление, всички предприети действия от страна на държавата, целящи нормализирането на тези процеси, намаляване на усещането за несигурност и възстановяването на обичайното функциониране на сектора бе нарушено отново през 2022 г. в резултат на военна агресия от страна на Руската федерация, което допълнително изостри неблагоприятното въздействие и създаде риск от допълнително забавяне на възстановяването на икономиката. Повишената инфлация, ръстът в цените на основните ресурси, използвани в селското стопанство, повиши усещането за несигурност в земеделските стопани, като възстановяването в различните сектори на икономиката е неравномерно, но негативните последствия от повишените разходи за суровини и горива в селското стопанство наред със значителната инфлация, ведно с необходимостта от правилно планиране на извършваните дейности, оказват значимо негативно въздействие в нормалното функциониране на сектора.

Във връзка с изложените по-горе факти и обстоятелства, УО счита, че следва да бъдат предприети следните действия, които, в рамките на допустимите възможности съгласно приложимото европейско и национално законодателство, частично биха могли да отговорят на създадените пред сектора предизвикателства, а именно:

## Възможност за увеличение (индексация) на размера на компенсаторните плащания

## Мярка 10 „Агроекология и климат“


Общо планираните публични средства по мярка 10 „Агроекология и климат“ за периода 2014-2020 г. възлизат на над 223 млн. евро. По всички направления от мярката в периода са поемани доброволни 5-годишни ангажименти от земеделските стопани.

С 11-то изменение на ПРСР 2014-2020 г. през 2021 г. към мярката са прехвърлени допълнителни средства в размер на 51 млн. евро от „преходния период“ 2021-2022 г., както и 8 млн. евро. по линия на инструмента Next Generation EU. Така общият бюджет на мярка 10 „Агроекология и климат“, който следва да покрие и преходния период е 282 млн.евро.

Предложението за насочване на допълнителни средства по линия на инструмента Next Generation EU в размер на 8 млн. евро имаше за цел да отговори на ръста на подаваните заявления, за прилаганите през 2020 г. направления, без да е необходимо поети ангажименти през 2021 и 2022 г. да бъдат финансирани със средства от бюджета на Стратегическия план.

В същото време, законодателната процедура във връзка с представените през 2018 г. от Европейската комисия законодателни предложения относно ОСП след 2020 г. не приключи навреме и бе предвидено продължаване на прилагането на правилата на правната рамка на ОСП от периода 2014-2020 г. с цел непрекъснатост на плащанията за земеделските стопани и осигуряване на предвидимост и стабилност по време на преходния период 2021 г. и 2022 г. За да се ограничи пренасянето на значителен обем поети задължения от текущия програмен период за развитие на селските райони към стратегическите планове по ОСП, с приетия Регламент (ЕС) 2020/2220 на Европейския парламент и на съвета, продължителността на новите многогодишни задължения в областта на агроекологията и климата, биологичното земеделие и хуманното отношение към животните бе ограничена до най-много три години, а от 2022 г. удължаването на съществуващите задължения е ограничено до една година.

През кампания 2020 г. бе отчетен значим спад в подаваните заявление по мярка 10 „Агроекология и климат“, като по различните направления, които текущо се прилагат, тази тенденция се наблюдаваше отново и през 2021 г. Ако през 2020 г. делът на неподалите заявления за подпомагане по текущо изпълняваните ангажименти спрямо подадените заявления през 2019 г. бе в границите от 1,96 % до 15,56 %, то през 2021 г. този дял на земеделските стопани, изпълняващи ангажименти през 2020 г., които не подават заявление за подпомагане през 2021 г. се увеличава значително, достигайки нива от 9 до 33 %.



Въпреки това, бяха положени усилия и въведени условия за подпомагане по мярка 10 „Агроекология и климат“, които от една страна да намалят усещането за несигурност на земеделските стопани, а от друга да ограничат до разумна степен прехвърлянето на финансиране на изпълнявани многогодишни ангажименти със средства от Стратегическия план в периода след 2023 г. На практика, с направените през 2021 г. промени в ПРСР 2014-2020 г., новите ангажименти по направленията „Възстановяване и поддържане на затревени площи с висока природна стойност (ВПС-1)“, „Опазване на застрашени от изчезване местни породи, важни за селското стопанство“ и „Опазване на застрашени от изчезване местни сортове, важни за селското стопанство“ са с продължителност от 3 години в съответствие с чл. 28, параграф 5 от Регламент 1305 от 2013 г. Това доведе до включването през 2022 г. на нови кандидати по всички прилагани направления от мярка 10 „Агроекология и климат“, в т.ч. дори по направление „Традиционни практики за сезонна паша (пасторализъм)“, като в дейностите се включват нови 56 земеделски стопани.

Единствено включването на нови кандидати в направлението *„Традиционни практики за сезонна паша на животните (пасторализъм)“,* които изпълняват дейността на териториите на Националните паркове бе донякъде неочаквано, предвид изразяваните опасения от страна на Министерството на околната среда и водите, свързани с рисковете за защитените територии, които бяха отчетени, и ангажиментите бяха фиксирани с продължителност от само 1 година. Въпреки това, тези земеделски стопани могат от 2023 г. да се включат в 3-годишни ангажименти в идентичната интервенция от Стратегическия план, условията на която позволяват дирекциите на Националните паркове да продължат ефективно да управляват защитените територии, съответно издаваните разрешителни въз основа на утвърдените планове за управление и да контролират чрез подходящи средства спазването на приложимите режими и условия за паша.

Въпреки наличието на неблагоприятни външни фактори, увеличени разходи и рисковете от намалени приходи, породени от инфлацията, нарастващите цени и ограничени основни производствени ресурси, в резултат на променената външна икономическа среда след началото на военните действия в Украйна, всички предприети от УО действия доведоха до ръст от минимум 10 % в подадените заявления за подпомагане през 2022 г. по всички направления от мярка 10 „Агроекология и климат“:

|  |  |  |
| --- | --- | --- |
| **Подмерки на мярка 10 „Агроекология и климат“** | **Бр. нови заявления**  **/спрямо 2021 г./** | **Ръст**  **/спрямо 2021 г./** |
| Възстановяване и поддържане на затревени площи с висока природна стойност (ВПС-1) | 103 | 10.91% |
| Контрол на почвената ерозия | 122 | 10.20% |
| Опазване на застрашени от изчезване местни породи | 220 | 12.28% |
| Опазване на застрашени от изчезване местни сортове, важни за селското стопанство | 118 | 20.17% |
| Традиционни практики за сезонна паша на животните (пасторализъм) | 56 | 15.18% |

От страна на УО бяха предприети всички действия за ангажиране на повече земеделски стопани през 2022 г. и въпреки описаните рискове, нестабилността на средата и съответно повишено усещане за несигурност в земеделските стопани, през 2022 г. за доброволни ангажименти по мярката са подадени нови заявления за подпомагане по всички посочени направления.

В съответствие с чл. 28, параграф 5 от Регламент 1305 от 2013 г., новите ангажименти по част от подмерките на мярка 10 „Агроекология и климат“, поети през 2022 г. са с продължителност от 3 години. Изпълнението на тези поети ангажименти по подмерки **„Опазване на застрашени от изчезване местни породи, важни за селското стопанство“** и **„Опазване на застрашени от изчезване местни сортове, важни за селското стопанство“** ще приключи през 2024 г.

В одобреният Стратегически план за периода 2023-2027 г. е предвидена финансова подкрепа по две аналогични интервенции за опазване на застрашени от генетична ерозия селскостопански породи животни и сортове растения. Изчисленията на размерите на финансовото подпомагане на дейностите от интервенциите се основават на данни за периода до 2021 г., като продължава да се наблюдава значима динамика на икономическите променливи, цени на продукция и влагани суровини и материали.

В контекста на динамичната икономическа обстановка и поетите 3-годишни ангажименти по мярка 10 „Агроекология и климат“, **УО предлага размерите и ставките на помощта по двете подмерки да бъдат адаптирани до нивата на подпомагане на дейностите в идентичните интервенции в одобрения Стратегически план 2023-2027 г.**, като ставките бъдат увеличени, за да бъдат компенсирани идентични разходи и намалени приходи при изпълнение на агроекологичните дейности по опазване на застрашени от генетична ерозия селскостопански породи животни и сортове растения, съгласно поетите ангажименти. Актуализирането спрямо оценените вече допълнителни разходи, на които се основават размерите на подпомагане на идентичните дейности в Стратегическия план 2023-2027 г. ще намали усещането за несигурност и ще осигури частичен принос в периода на изпълняваните ангажименти, без това да води до различни нива на подпомагане за едни и същи дейности през 2023 г.

УО счита, че с предложението за увеличение на компенсаторните ставки по мярката над максималните такива по Приложение II ще се осигури равнопоставено третиране на кандидатите по мярка 10 „Агроекология и климат“ с оглед предоставената им възможност да получават подпомагане за идентични дейности в интервенциите от СП, насочени към задължения за опазване, устойчиво използване и развитие на генетичните ресурси в един и същи период, като площите и животните по двата ангажимента ще бъдат различни и не би могло да има двойно финансиране.

## Мярка 11 „Биологично земеделие“

Земеделските стопани изпитват нужда от финансов ресурс за оборотни средства, за да посрещнат непрекъснато нарастващите си производствени нужди. В този смисъл, увеличението на подкрепата за биологичните производители чрез изпълняваната мярка 11 „Биологично земеделие“ ще допринесе за съхраняване на производствения потенциал на сектора и за осигуряване на неговото нормално функциониране през следващите месеци.

На база предоставени данни от ДФЗ необходимите средства за изплащане на поетите ангажименти по мярка 11 до края на 2025 г. са около 30 млн. евро. Тези средства са необходими за ангажиментите по мярката, поети през кампании 2020 г., 2021 г. и 2022 г. Тези прогнози са на база досега прилаганите нива на подпомагане.

От стартирането на ПРСР 2014-2020 г., ставките по основните групи култури подпомагани по мярка 11 „Биологично земеделие“ не са индексирани. Преизчислена е ставката за групата „полски култури, включително фуражни“, която е намалена с 2 евро (от 284 евро/ха намалена на 282 евро/ха), поради влезлите в сила от 01.01.2018 г. изменения в изискванията към практиките по чл. 43 от Регламент 1307/2013, включващи забрана за употреба на продукти за растителна защита. Измененият размер на финансовото подпомагане за горецитираната група е гласуван на заседание на КН, проведено на 11.12.2018 г. Това изменение е извършено съгласно изискванията на чл. 48 от Регламент (ЕС) № 1305/2013 относно подпомагане на развитието на селските райони от Европейския земеделски фонд за развитие на селските райони (ЕЗФРСР).

В съответствие с предоставената от Регламент (ЕС) 1305/2013 г. възможност „тези суми могат да бъдат увеличени в надлежно обосновани случаи с оглед на специфични обстоятелства, които следва да бъдат разяснени в програмите за развитие на селските райони“, УО счита, че с предложението за увеличение на компенсаторните ставки по мярката над максималните такива по Приложение II ще се осигури по-справедливо компенсиране на кандидатите по мярка 11 „Биологично земеделие“ до края на 2025 г., предвид настъпилите нови икономически обстоятелства.

През 2023 г се очаква да стартира прилагането на интервенции „Биологично растениевъдство“, „Биологично пчеларство“ и Еко схема за биологично земеделие (селскостопански животни). За тези интервенции има одобрени нови нива на плащане. Предложението за индексиране на ставките по отделните групи култури, за които може да се получи подпомагане по мярка 11 „Биологично земеделие“ не надвишава нивата на подпомагане, одобрени в Стратегическия план по интервенциите в областта на биологичното земеделие.

## Мярка 14 „Хуманно отношение към животните“

Насърчаване на по-високи нива на подпомагане за хуманно отношение към животните може да бъде приложен за мярка 14 „Хуманно отношение към животните“ от Програмата за развитие на селските райони за периода 2014 – 2020 г. за земеделските стопани, кандидатствали през кампания 2022, с цел запазване на техните стопанства и възможност за компенсиране на по-високата себестойност на продукцията вследствие на нарастващите цени, затруднената реализация и намаляване възможността за пазарна възвращаемост от производствената дейност, осъществявана при непрекъснато покачващи се разходи.

Основните компоненти и променливи за преизчисляване на компенсаторните плащания са производствени, ценови, трудови и технологични, те отразяват частична индексация на основните разходи за изхранване и ветеринарна грижа, както и ценовата динамика.

В този смисъл, се предлага индексация на компенсаторните плащания за земеделските стопани по мярка 14 „Хуманно отношение към животните“ от Програмата за развитие на селските райони за периода 2014 – 2020 г., което ще допринесе за съхраняване на производствения потенциал на агрохранителния сектор и за осигуряване на неговото нормално функциониране през следващите месеци.

Актуализираният размер на компенсаторните плащания по трите мерки е посочен в съответните приложения за техните изменения.

В допълнение, с цел гарантиране на устойчивост и предвидимост на продължаващите по ПРСР 2014-2020 г. ангажименти по направления „Опазване на застрашени от изчезване местни породи“ и „Опазване на застрашени от изчезване местни сортове, важни за селското стопанство“ от мярка 10 „Агроекология и климат“, в текста на мярката се уточнява, че съответните списъци по направленията са приложими до изтичане на изпълняваните от кандидатите многогодишни ангажименти.

## Промени в мярка 20 „Техническа помощ“ от ПРСР (2014-2020), свързани с уточняване обхвата на допустимост на дейности/разходи

**По отношение на подпомаганите дейности**

УО предлага допълване/разширяване на обхвата на допустимата за подпомагане дейност, свързана със следващия програмен период („Дейности, свързани с подготовката на следващия програмен период (след 2020)“), като се добави възможност за финансиране на действия, свързани с прилагането (управлението и изпълнението) на Стратегическия план (СП), а не само с неговата подготовка.

Предложението на УО е продиктувано от факта, че към настоящия момент Министерство на земеделието е в интензивна подготовка за стартиране на интервенциите от СП и в тази връзка възниква необходимост и от стартиране на определени съпътстващи дейности – информационни кампании, срещи със земеделски производители, възлагане на договори за изготвяне на анализи, свързани с някои интервенции.

Също така, в чл. 59 на Регламент (ЕС) № 1303/2013 е указано, че: *„………Действията, посочени в предходния параграф, могат да се отнасят до предходни и последващи програмни периоди*“, а именно на финансиране подлежат всички допустими дейности/разходи по управлението и изпълнението на СП.

УО счита, че допълването на обхвата на въпросната дейност е логично и по този начин ще се осигури плавен преход между мярка 20 „Техническа помощ“ от ПРСР и „Техническа помощ“ от СП, както и значително ще се оптимизира текущия процес по стартиране и изпълнение на действия, свързани с прилагането на СП. Допълнението на обхвата на дейността ще даде зелена светлина за изпълнението на действия, чието стартиране е наложително към настоящия момент, като организирането и провеждането на информационни срещи със заинтересованите страни от сектор „Земеделие“ на територията на цялата страна, провеждане на публични събития с тяхно участие и т.н.

Направена е и техническа корекция относно годината „2020“ в наименованието на дейността, като същата е коригирана на „2023“.

Второто предложение на УО е за допълване на обхвата на допустимите дейности, свързани с:

* „*Разходи в размер до 80% от индивидуалните брутни месечни заплати на персонала, изпълняващ дейности, пряко свързани с управлението, наблюдението, оценката и контрола на ПРСР и разписани в длъжностните им характеристики, на месечна база (вкл. разходи за заплата, данък общ доход и дължими от работодателя осигуровки и възнаграждения за платен отпуск)“;* и
* „*Наемане на допълнителен персонал, необходим с оглед засилване на капацитета на администрацията, ангажирана в управлението, изпълнението, контрола, наблюдението и оценката на ПРСР към УО и РА и разходи за възнагражденията за този персонал“*

Предложението е продиктувано от следните обстоятелства:

1. Служителите (щатен персонал и служители по реда на ПМС 209/2015) в УО и Държавен фонд „Земеделие“ – Разплащателна агенция (ДФЗ-РА) към настоящия момент са ангажирани не само със заключителната фаза на прилагане на ПРСР, но вече и със СП и свързаните с него процеси (разработване на самия СП, правила, наредби за прилагане и др.), а в бъдеще заетостта им ще покрива и действия по изпълнение на Плана за възстановяване и устойчивост (подробна информация за това е представена в т. 2). Подобно на предложението за разширяване на обхвата на дейността, свързана със „следващия програмен период“, така и тук УО счита за необходимо допълването на обхвата на горецитираните две допустими дейности със СП и ПВУ от гледна точка на заетостта на служителите.

2. На основание Постановление № 157 на Министерския съвет на Р. България и във връзка с Регламент (ЕС) № 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост, дирекция „Развитие на селските райони“ е определена за Структура за наблюдение и докладване (СНД) за инвестиция „Фонд за насърчаване на технологичния и екологичен преход на селското стопанство“ от Плана за възстановяване и устойчивост (ПВУ). В качеството си на СНД дирекция РСР следва да разработи условията за кандидатстване и условията за изпълнение на одобрените проекти по четирите направления от Фонда за насърчаване на технологичния и екологичен преход на селското стопанство, както и да обяви приемите по тях. В същото време, дирекция РСР е УО на ПРСР. Освен това, на ДФЗ-РА, който прилага ПРСР, ще бъдат делегирани и функции по обработка, договаряне и разплащане на одобрените проекти по ПВУ.

**По отношение на Национална селска мрежа**

Предложението на УО е за премахване на ограничението „*размерът на текущите разходи на НСМ не трябва да надвишава 25 % от общия бюджет на Мрежата*“ поради следните причини:

Съгласно разпоредбите на чл. 54 от Регламент (ЕС) 1305/2013, всяка държава членка създава Национална селска мрежа, като нейна основната функция е да подпомага УО при определянето и реализирането на приоритетите в развитието на селските райони и промените, които трябва да се направят в действащата политика, с оглед подобряване на ефекта от нейното провеждане; подобряването на диалога със заинтересованите страни, разширяване на участието във вземането на решения и в процеса на планиране, програмиране, наблюдение и изпълнение на политиката за развитие на селските райони; информирането на широката общественост и потенциалните бенефициенти за политиката за развитие на селските райони и възможностите за финансиране; насърчаването на иновациите в селското стопанство, производството на храни, горското стопанство и селските райони.

През 2017-2018 г. с решение на УО е проведена процедура за избор на изпълнител на обществена поръчка за поддържане и укрепване на Звеното за управление на Национална селска мрежа на ПРСР 2014-2020 г. Поръчката е възложена с договор № РД51-51 от 10.04.2018 г. и включва част от дейностите с цел изпълнение на ролята, заложена за Звеното в ПРСР, а именно: да създаде условия за успешна комуникация и насърчаване на сътрудничеството между заинтересованите лица на местно, регионално, национално и европейско ниво. Техническото подпомагане, оперативна и информационна координация между участниците в Националната селска мрежа се осъществява от това Звено, което осигурява и необходимия човешки ресурс и експертни изисквания.

В периода 2018-2022 г. Звеното организира над 100 големи събития (кръгли маси, работни срещи, конференции, обучения и др.). Чрез изпълнението на въпросния договор Звеното за управление на НСМ успя без съмнение да постигне голям успех в подобряването на диалога и сътрудничеството между заинтересованите страни на местно, регионално, национално и европейско ниво, което допринесе за ефективното и ефикасно изпълнение на Програмата.

Сключеният договор РД51-51/10.04.2018 г. е на стойност 2 522 400 лв. и е в рамките на максималния допустим разход от 5.97 млн. лв. (до 5.5% от общия бюджет на М20), заделен за дейности, свързани с Мрежата. Функционирането на Звеното и по-конкретно изпълнението на възложения му договор зависи от извършването основно на текущи разходи, като: възнаграждения; наем на офис; комунални услуги (ток, вода и др.); командировки.

В европейското законодателство, указващо функциите на НСМ на страните-членки, няма разписано изискване за размер на текущите разходи на НСМ. Освен ограничението, представено в частта на НСМ на ПРСР, няма правно основание или процедурно изискване размерът на текущите разходи да бъде ограничаван.

Управляващият орган счита, че ограничението на размера за текущи разходи, заложено в началото на програмния период, е нерелевантно, нефункционално и е пречка за ефективното и ефикасно изпълнение на целите и дейностите на НСМ.

## Промени в текста на подраздел 8.1. „Описание на общите условия, прилагани за повече от една мярка“ от ПРСР (2014-2020)

9.1. Комитетът за наблюдение на ПРСР 2014-2020 г., на своето заседание, проведено на 11.11.2022 г. одобри предложението на Управляващия орган за промяна в текста в Раздел 8 „Описание на избраните мерки“ по Програмата за развитие на селските райони 2014-2020 г.:

Таблица 5.1:

|  |  |  |
| --- | --- | --- |
| **Част от ПРСР, в която се прави предложение за промяна** | **Настоящ текст от Раздел 8 „Описание на избраните мерки“ от ПРСР** | **Предложение за нов текст в Раздел 8 „Описание на избраните мерки“ от ПРСР** |
| **8. Описание на избраните мерки** |  |  |
| 8.1. Описание на общите условия, прилагани за повече от една мярка, включително и, когато е приложимо, определение на селски район, основни параметри, кръстосано съответствие, предназначение на финансовите инструменти, предназначение на авансите и общи разпоредби за инвестиции, включително разпоредбите на членове 45 и 46 от Регламент (ЕС) № 1305/2013 | * Капацитетът на инсталациите в проекти за производства на енергия от ВЕИ, които са обект на подпомагане не трябва да надвишават мощност от 1 мегават. | * Капацитетът на инсталациите в проекти по мярка 4 „Инвестиции в материални активи“ и мярка 6 „Развитие на стопанства и предприятия“ за производства на енергия от ВЕИ, които са обект на подпомагане не трябва да надвишават мощност от 1 мегават. |

9.2. Във връзка с етапа на изпълнение на ПРСР 2014-2020 г. се извършва корекция в крайният срок за изпълнение на проекти по инвестиционните мерки, както следва:

Таблица 5.2:

|  |  |  |
| --- | --- | --- |
| Част от ПРСР, в която се прави предложение за промяна | Настоящ текст от Раздел 8 „Описание на избраните мерки“ от ПРСР | Предложение за нов текст в Раздел 8 „Описание на избраните мерки“ от ПРСР |
| Правила за допустимост на проекти за инвестиционна подкрепа | Крайният срок за изпълнение на проекти по инвестиционните мерки е не по-късно от 1 октомври 2023 г., освен ако не е предвидено друго в насоките за кандидатстване по конкретната процедура или в европейското законодателство. | Крайният срок за изпълнение на проекти по инвестиционните мерки е не по-късно от 1 октомври 2025 г., освен ако не е предвидено друго в насоките за кандидатстване по конкретната процедура или в европейското законодателство. |

9.3. Включване на текст в подраздел 8.1., свързан с предвиждане на възможност за индексация на разходи по мерки и подмерки от ПРСР (2014-2020)

Редица фактори в Европа в последните две години, включително икономическата криза като последствие от глобалната пандемия от COVID-SARS-2 и конфликта в Украйна, доведоха до прогресираща инфлация в цените на целия промишлен комплекс.

В тази връзка, не може да не се спомене и един от най-засегнатите сектори от инфлацията, а именно строителството, което се формира от разходите за строителни материали, доставки и услуги. Съгласно индексите на строителна продукция, обявени на официалната страница на Националния статистически институт, индексът на инфлация за последното тримесечие на 2022 г. е 231,2 пункта спрямо 107,8 пункта за първото тримесечие на 2021 г., което показва инфлация от над 123 % за посочения период.

Аналогично за посочения период, разходите за труд в строителството и разходите по доставки (транспорт) са се повишили с над 30 на сто, което формира още по-голям ръст на цените на крайния продукт – строителство.

Това обстоятелство наложи предприемането на методически и регулаторни мерки на национално ниво за преодоляване на последиците от прогресивната инфлация в цените на строителна продукция, доставки и услуги с оглед обезпечаване изпълнението и завършването на възложени дейности по реда на Закона за обществени поръчки.

По-конкретно, със Закон за изменение и допълнение на Закона за обществените поръчки се въведе нов чл. 117а (Нов - ДВ, бр. 62 от 2022 г., в сила от 05.08.2022 г.)[[1]](#footnote-1), с което се дава възможност за изменение на цената на договор за обществена поръчка в резултат на инфлация, при която съществено са увеличени цените на основни стоки и материали, които формират стойността на договора. Съгласно разпоредбите на ал. 1 от посочения чл. 117а от ЗОП е разработена и одобрена с акт на Министерски съвет на РБ – „Методика за изменение на цената на договор за обществена поръчка в резултат на инфлация“[[2]](#footnote-2).

С посочената Методика е регламентиран начинът за изменение на цената по договори за обществени поръчки в резултат на инфлация, при която съществено са увеличени цените на основни стоки и материали, формиращи стойността на договора за строителство. При изменение на цената на договора във връзка с гореописаното, в методиката е предвидено, както прилагането на коефициент на тежест на строителните материали в себестойността на различните видове строежи, така и прилагане на индекс на цени на производител на вътрешния пазар на строителни материали за съответното тримесечие, в което са приети извършените строителни дейности.

С оглед на това, че бенефициенти възложители по реда на Закона за обществените поръчки, одобрени за подпомагане по ПРСР, са за дейности основно свързани със строителство (строителство, ремонт и реконструкция) на публична инфраструктура в селските райони на страната. Одобрението на заявени разходи и сключването на административни договори с кандидати, с подготвени проектни предложения преди настъпването на инфлацията и изпълнението на дейностите по тях в периода на прогресираща инфлация, поставя под голям риск или в невъзможност изпълнението на одобрените дейности, свързани със строителство, ремонт или реконструкция на публична инфраструктура.

Към настоящия момент в риск или в невъзможност за изпълнение са над 300 договора с кандидати възложители по ЗОП (основно общини) с обща стойност на одобрените разходи в размер на малко над 83 млн. евро.

В тази връзка, е предвидено по ПРСР да бъдат взети мерки за преодоляване на последиците от прогресивната инфлация в цените на строителна продукция, засегнала най-съществено инвестиции, свързани със строителни дейности, чрез индексация на вече одобрени разходи по проектни предложения засегнати от инфлацията.

За предвиденото индексиране на разходи по одобрени проектни предложения в процес на изпълнение на административните си договори е разработен Проект на *„Указания относно възможностите за увеличение размера на безвъзмездна финансова помощ по Програмата за развитие на селските райони 2014-2020 г. на основание индексиране на разходите по договори, сключени при условията на закона за обществените поръчки, при инфлационни процеси“*. Същите са съобразно разписаните правила в ПРСР и в съответствие с националната методика, одобрена с акт на Министерския съвет.

Разписаните в методиката механизми за индексация, описани по-горе, ще гарантират обективно и справедливо третиране на всички кандидати, като в същото време ще се гарантира индивидуален подход за всеки един кандидат. За тази цел всеки разход или етап от извършване на разхода, индивидуално за всеки проект, ще бъде обследван в кой период е извършен и към кой тип строителство попада, и в тази връзка ще бъде индексиран със съответния коефициент на тежест за вида строеж и индекс на цени на материали с инфлацията за съответното тримесечие, в което е приет разхода.

За целите на прилагане на индексацията за проекти по ПРСР ще се съпоставят данни, по отношение на наличните остатъчни средства от прилаганите мерки и подмерки по ПРСР за периода 2014-2020, спрямо общият размер на ангажирания бюджет по сключени договор за предоставяне на безвъзмездна финансова помощ, по които не са разплатени средства от страна на Разплащателна агенция, с оглед на това да бъде определен максимален процент, с който да могат да се индексират разходи.

## II. Прехвърляне на средства между мeрки, подмерки и фокус области от ПРСР (2014-2020)

## Прехвърляне на средства между мeрки и подмерки от ПРСР 2014-2020 г.

С текущото, шестнадесето изменение на ПРСР 2014-2020 г., освен промени в дизайна на Програмата, се предлага и прехвърляне на остатъчни средства между мерки и подмерки на ПРСР 2014-2020, както следва:

Таблица 6:

|  |  |  |  |  |  |  |
| --- | --- | --- | --- | --- | --- | --- |
| Предложение за прехвърляне на средства между мерки/подмерки от ПРСР 2014-2020 | Текущ индикативен бюджет, евро публични средства (15то изменение) | *Преразпределяне вътре в подмерки, евро ЕЗФРСР* | *Преразпределяне вътре в подмерки, евро публични средства* | Предложение за извеждане/добавяне евро ЕЗФРСР | Предложение за извеждане/добавяне, евро публични средства | Oбщо индикативен бюджет на подмерките, публични средства - след добавяне |
| ***I. Извеждане на средства*** | | | | | | |
| *Мярка 1 Трансфер на знания и действия за осведомяване* | ***23 000 000*** |  |  | *-13 330 000* | *-14 811 111* | **8 188 889** |
| *Подмярка 1.1. Професионално обучение и придобиване на умения* | **8 000 000** |  |  | -2 300 000 | -2 555 556 | **5 444 444** |
| *Подмярка 1.2. Демонстрационни дейности и действия по осведомяване* | **15 000 000** |  |  | -11 030 000 | -12 255 556 | **2 744 444** |
| *Подмярка 6.1 Стартова помощ за млади земеделски стопани* | ***107 713 021*** |  |  | *-11 300 000* | *-12 555 556* | **95 157 466** |
| *Подмярка 6.3 „Стартова помощ за развитието на малки стопанства“(ТПП)* | ***83 945 294*** |  |  | *-2 800 000* | *-3 294 118* | **80 651 176** |
| *Подмярка 6.4.1 Инвестиционна подкрепа за неземеделски дейности* | ***72 798 654*** |  |  | *-11 100 000* | *-13 058 824* | **59 739 831** |
| *Подмярка 6.4.2 Инвестиции в подкрепа на неземеделски дейности по Тематичната подпрограма за развитието на малки стопанства(ТПП)* | ***5 257 548*** |  |  | *-4 468 916* | *-5 257 548* | **0** |
| *Подмярка 7.3. Широколентова инфраструктура, включително нейното създаване, подобрение и разширяване.* | ***42 000 000*** |  |  | *-35 700 000* | *-42 000 000* | **0** |
| *Подмярка 8.1. Залесяване и поддръжка* | ***1 631 112*** |  |  | *-640 000* | *-853 333* | **777 779** |
| *Подмярка 8.3. Предотвратяване на щети* | ***20 474 302*** |  |  | *-3 130 000* | *-3 682 353* | **16 791 949** |
| *Подмярка 8.6. Инвестиции в преработката, мобилизирането и търговията на горски продукти* | ***18 500 000*** |  |  | *-1 050 000* | *-1 235 294* | **17 264 706** |
| *Мярка 9 Учредяване на групи и организации на производителите* | ***9 316 503*** |  |  | *-2 500 000* | *-2 777 778* | **6 538 725** |
| *Мярка 10 Агроекология и климат* | ***282 384 616*** |  |  | *-7 000 000* | *-9 333 333* | **273 051 283** |
| *Мярка 11 Биологично земеделие* | ***233 943 439*** |  |  | *-15 000 000* | *-20 000 000* | **213 943 439** |
| *Мярка 12 Плащания по „Натура-2000” и Рамковата директива за водите* | ***204 676 037*** |  |  | *-4 800 000* | *-6 400 000* | **198 276 037** |
| *Мярка 14 Хуманно отношение към животните* | ***24 802 125*** |  |  | *-2 100 000* | *-2 470 588* | **22 331 536** |
| *Мярка 16 Сътрудничество* | ***28 000 000*** |  |  | *-13 488 000* | *-14 986 667* | **13 013 333** |
| *Подмярка 16.1. Оперативни групи в рамките на ЕПИ.* | **26 680 000** |  |  | -12 549 000 | -13 943 333 | **12 736 667** |
| *Подмярка 16.4. Сътрудничество между участниците във веригата на доставки.* | **1 320 000** |  |  | -939 000 | -1 043 333 | **276 667** |
| ***Общо изведени средства (без преразпределението вътре в подмерки)*** |  |  |  | ***-128 406 916*** | ***-152 716 502*** |  |
| ***II. Добавяне на средства*** | | | | | | |
| *Подмярка 4.2 Инвестиции в преработка/маркетинг на селскостопански продукти* | ***507 586 273*** |  |  | *15 000 000* | *20 000 000* | **527 586 273** |
| *Подмярка 7.2. Създаването, подобряването или разширяването на малка по мащаби инфраструктура.* | ***620 295 322*** |  |  | *104 906 916* | *123 419 901* | **743 715 223** |
| *Подмярка 7.2. Инвестиции в създаването, подобряването или разширяването на всички видове малка по мащаби инфраструктура - за Решение МС № 437 от 5 юли 2022* |  |  |  | *70 928 921* | *83 445 789* |  |
| *Подмярка 7.2. Инвестиции в създаването, подобряването или разширяването на всички видове малка по мащаби инфраструктура - за наводнения и индексация* |  |  |  | *14 450 000* | *17 000 000* |  |
| *Подмярка 7.2. Инвестиции в създаването, подобряването или разширяването на всички видове малка по мащаби инфраструктура - за увеличение приема от 150 млн. Е* |  |  |  | *19 527 995* | *22 974 112* |  |
| *Мярка 20 - Техническа помощ* | ***55 477 734*** |  |  | *8 500 000* | *10 000 000* | **65 477 734** |
| ***Общо добавени средства (без преразпределението вътре в подмерки)*** |  |  |  | ***128 406 916*** | ***153 419 901*** |  |
| ***III. Преразпределяне вътре в подмерки, между фокус области*** | | | | | | |
| *Мярка 2 Консултантски услуги,управление на стопанството и услуги по заместване в стопанството* | ***20 828 609*** | *0* | *0* | *0* | *0* | **20 828 609** |
| *Подмярка 2.1.1. Консултантски услуги за земеделски и горски стопани* | **3 254 532** | *-535 102* | *-629 532* |  |  | **2 625 000** |
| *Подмярка 2.1.2 Консултантски услуги за малки земеделски стопани(TПП)* | **11 574 078** | *1 109 978* | *1 305 857* |  |  | **12 879 935** |
| *Подмярка 2.2 Създаване на консултантски услуги(ТПП)* | **6 000 000** | *-574 877* | *-676 326* |  |  | **5 323 674** |
| *Подмярка 4.1 Инвестиции в земеделски стопанства* | ***632 757 453*** | *0* | *-4 274 967* | *0* | *0* | **628 482 486** |
| *Извеждане в рамките на подмярка 4.1 от ФО 2Б,5Б* |  | *-63 152 193* | *-74 177 997* |  |  |  |
| *Добавяне в рамките на подмярка 4.1 във ФО 2А, П4, 5А* |  | *63 152 193* | *69 903 031* |  |  |  |
| *Подмярка 7.2. Създаването, подобряването или разширяването на малка по мащаби инфраструктура.* | ***620 295 322*** | *0* | *0* | *0* | *0* | **620 295 322** |
| *Подмярка 7.2. Инвестиции в създаването, подобряването или разширяването на всички видове малка по мащаби инфраструктура.- ФО 5Б* |  | *-46 750 000* | *-55 000 000* |  |  |  |
| *Подмярка 7.2. Инвестиции в създаването, подобряването или разширяването на всички видове малка по мащаби инфраструктура. ФО 6В* |  | *46 750 000* | *55 000 000* |  |  |  |
| *Общо баланс - изведени средства(-)/добавени средства ()* |  | *0* | *-4 274 967* | *0* | *703 398* | **-3 571 569** |
| Общо | ***2 995 388 044*** | *0* | *-4 274 967* | *0* | *703 398* | **2 991 816 475** |
| Общо ПРСР 2014-2020 | *3 793 119 534* | *0* | *-4 274 967* | *0* | *703 398* | *3 789 547 966* |

Като цяло за изменението, са отчетени и съобразени и изискванията на чл. 59, ал. 6 от Регламент 1305/2013, както и т.нар „backslide principle” (съгласно който тази сума трябва да бъде като съотношение над 35.7%). След всички планирани за прехвърляне суми между мерки и подмерки на ПРСР 2014-2020, по така направените изчисления, съотношението все още е в размер на 35.73%.

По-долу е представена детайлна обосновка на предлаганите промени.

## Извеждане на средства с цел осигуряване на ресурс

## 11.1. Извеждане на средства от мярка 1 „Трансфер на знания и действия за осведомяване“

Мярката допринася основно към реализирането на приоритетни области 1А, 1Б и1В. На основата на определените нужди мярката допринася чрез съответните подмерки и дейности за приоритетни области 2А, 2Б, 3А, 3Б, 4А, 4Б, 4В, 5А, 5Б, 5В, 5Г и 5Д по-конкретно чрез предвидените дейности по подмярка 1.1 „Подкрепа за дейности за професионално обучение и придобиване на умения“, и подмярка 1.2 „Подпомагане за демонстрационни дейности и действия за осведомяване“.

**Подмярка 1.1 „Професионално обучение и придобиване на умения“**

Подмярка 1.1 „Професионално обучение и придобиване на умения“ от мярка 1 „Трансфер на знания и действия за осведомяване“ предоставя възможност за подпомагане на дейности, свързани с провеждане на специализирани курсове за обучение на земеделски стопани и заетите лица в техните стопанства, както и участие в информационни семинари и специализирани курсове за придобиване на правоспособност за работа със земеделска и горска техника. В периода 16 декември 2019 г. – 16 март 2020 г. е проведен прием на проектни предложения по подмярката, като за съответния прием е обявен целия наличен разпределен бюджет, а именно 8 млн. евро.

В периода на прием са постъпили 77 проектни предложения, подлежащи на обработка, по които е заявена БФП в размер на над 13 млн. евро. През месец февруари 2021 г., след приключване на оценителния процес, са сключени са общо 47 договора за предоставяне на БФП на стойност 6.3 млн. евро с центрове за професионално обучение (ЦПО), висши училища в сферата на селско стопанското обучение, Национална служба за съвети в земеделието (НССЗ), Българска агенция по безопасност на храните (БАБХ) и др.

По одобрените проекти е предвидено да бъдат проведени над 250 обучителни и информационни дейности, в които е планирано да участват над 30 000 обучаеми, като по този начин е създадена предпоставка за успешното прилагане на подмярката и постигане на целта й.

За съжаление, периода на стартиране и изпълнение на одобрените проектни предложения съвпада с периода на масовото разпространение на COVID-19 в България и наложените ограничителни мерки значително затрудняват процеса на изпълнение на сключените договори. Това е така защото на първо място, подмярката предвижда възможност само за присъствени форми на обучение във връзка с което кандидатите следва да осигурят възможност за провеждане на обучение в помещения с осигурена мултимедия, прехрана, кафе паузи и нощувки.

Това, от своя страна съгласно българското законодателство е свързано с провеждане на процедура за избор на изпълнител в случаите когато бенефициентите не могат да осигурят сами тази възможност (ПМС № 160/2016 г./ЗОП). Този процес, особено в случаите когато бенефициентите са възложители по ЗОП отнема значителен период от време.

Поради наложените забрани в следващите месеци, бенефициентите бяха изправени пред трудности да изберат изпълнители, които да осигурят възможности за провеждане на обученията, тъй като голяма част от хотелите, фирмите за предоставяне на кетъринг, транспортни фирми и различните агенции, предоставящи услуги в сферата на туризма, не можеха да прогнозират предстоящата ситуация и отказваха да предоставят оферти по обявените обяви/поръчки от страна на бенефициентите.

Паралелно с това, усилията на обучаващите организации да привлекат желаещи за провеждане на специализирани обучения или участие в информационни събития към 2021/2022 не бяха свързани с големи успехи, тъй като процентът на ваксинираните в страна остава на едно от най-ниските нива в ЕС, поради което една част от земеделските стопани, които желаеха да получат обучение бяха поставени в невъзможност поради издадените ограничителни заповеди за масови събития от Министерство на здравеопазването.

Тези фактори принудиха една част от бенефициентите да прекратят своите договори. След постепенното отминаване на пандемията COVID-19, обучаващите организации не могат да наваксат отминалото време, за да изпълнят в цялост своите проекти, поради първоначално предвидените сроковете за изпълнение на предвидените дейности.

В тази връзка УО на ПРСР предостави възможност за сключване на анекси и удължаване на сроковете за изпълнение на дейностите. Също така, бенефициентите са поели ангажименти в своите одобрени проектни предложения да обучават като определена част от обучаемите лица - млади фермери, малки стопанства, бенефициенти по мярка 10 „Агроекология и климат“ и мярка 11 „Биологично земеделие“. Това от своя страна гарантира по голям брой точки по критериите за подбор на проекти съгласно приоритетите по подмярката. Оставащото кратко време за изпълнение на проектите и най-вече нежеланието на земеделските стопани да участват в обучителни мероприятия в активния сезон, когато са заети с дейности в стопанствата им, възпрепятства възможността обучаващите организации да предоставят обучения на тези целеви групи, поради което УО на ПРСР извърши промяна в насоките за прилагане на подмярката, позволяваща бенефициентите да се откажат от първоначалните си намерение при условие, че одобрените проекти не падат под минималния брой точки за финансиране на всички проекти, в рамките на проведения прием.

Тъй като помощта по подмярката се предоставя под формата на опростени разходи, чиито стойности са посочени в одобрената ПРСР 2014-2020 г., от страна на УО на ПРСР са извършени промени в нормативната уредба, свързани с опростяване на условията, при които бенефициентите подават заявки за плащане за вече изпълнени дейности.

Въпреки предприетите усилия от страна на УО на ПРСР, ДФ „Земеделие“ и Звеното за управление към Националната селска мрежа, свързани с популяризиране на възможността за получаване на безплатни обучения и участие в информационни семинари, и въведените мерки за оптимизиране на прилагането, изпълнението на подмярката към днешна дата е незадоволително.

В обобщение на гореизложеното, основните мотиви, които УО на ПРСР излага в подкрепа на необходимостта от освобождаване на ресурс от бюджета на подмярката в размер на 2.3 млн. евро ЕЗФРСР са както следва:

* Оставащото време до края на 2025 г. е недостатъчно за отваряне на нов прием на проектни предложения от гледна точка сроковете за тяхната оценка, договориране, подготовка за изпълнение, същинско изпълнение и подаване на заявки за окончателно плащане на база на опита от прилагане на подмярката до сега;
* Остатъчният финансов ресурс, който е на разположение в бюджета на подмярката след предложеното прехвърляне може да послужи за евентуално индексиране на цените по одобрените дейности в случай, че такава методика бъде изготвена;
* Предвидената идентична интервенция II.И.2. „Професионално обучение и придобиване на знания“ в рамките на СПРЗСР 2023-2027 г. при навременно стартиране ще осигури възможност за по-успешно прилагане на дейности по обучение и информираност от гледна точка на актуализираните цени на включените в опростените разходи елементи, гъвкавостта във формите на обучения (хибридно/онлайн, присъствено), като по този начин ще се отговори на очакванията както на обучаващите организации, така и на обучаемите лица;
* Необходимост от актуализация на стойностите на опростените разходи по подмярката в ПРСР 2014-2020 г. от гледна точка на нивото на инфлация спрямо първоначално предвидените стойности през 2019 г. при вземане на решение за отваряне на нов прием е процес, който също отнема време и следва да бъде отразен в ПРСР 2014-2020 г.

**Подмярка 1.2 „Демонстрационни дейности“**

Подмярката предоставя възможност за провеждане на практически информационни занятия по определена тема с цел придобиване на информация и запознаване в реални практически условия на земеделските и горски стопани и заетите лица в техните стопанства с: представяне на технологии и специализирана техника за извършване на различни земеделски дейности, като обработване на почвата, прибиране на реколтата, напояване, торене, използване на препарати за растителна защита; техники, методи и оборудване за определяне на качеството на продукцията; нови сортове (хибриди) растения или подобрена порода животни; специални практики, техники и технологии или съоръжения.

Допустимите бенефициенти съгласно одобрената ПРСР 2014-2020 г. са висши учебни заведения, предоставящи обучение в сферата на селското стопанство, институти и опитни станции от структурите на селскостопанска академия (ССА) и Българска академия на науките (БАН) и професионални гимназии в сферата на горското и селското стопанство.

Макар и на един по-късен етап тази дългоочаквана подмярка бе стартирана с провеждане на прием на проектни предложения в периода 18 юли – 30 октомври 2022 г.

Със съдействието на Национална селска мрежа, Национална служба за съвети в земеделието и медии в сферата на селското стопанство, Министерство на земеделието проведе информационна кампания, за което свидетелстват множеството публикации в интернет пространството, имаща за цел да провокира интереса на потенциалните кандидати. Бе проведено и информационно събитие под формата на кръгла маса със съдействието на НСМ, на което на представителите на науката бяха запознати в детайли с правилата за прилагане на подмярката и целите, които се преследват с нея.

Въпреки проявения интерес и декларираното желание за участие от страна на заинтересованите страни, в рамките на периода на прием постъпиха общо 14 проектни предложения, подлежащи на обработка, по които е заявен бюджет в размер на около 3.5 млн. евро, при обявен бюджет за приема в размер на 15 млн. евро (целият наличен бюджет по подмярката). Следва да се отбележи, че във връзка с възможностите предвидени в българското законодателство периода на прием бе удължен с един месец, за да се гарантира, това не е пречка за окомплектоване и подаване на проектните предложения от потенциалните кандидати.

Средният размер на едно подадено проектно предложение по процедурата е 127 хил. евро заявени разходи, респективно 127 хил. евро заявена БФП (при 100 % интензитет на финансовата помощ) при положение, че максималният размер на допустимите разходи за един проект, представен от един кандидат възлиза на 500 000 евро съгласно насоките.

Към настоящия момент, в резултат на оценка на постъпилите проектни предложения, общо 13 проекта с одобрен бюджет в размер на около 2.5 млн. евро са преминали успешно етап административно съответствие и допустимост. В кратки срокове предстои финализиране на етап Техническа и финансова оценка и пристъпване към сключване на договори с одобрените кандидати.

Предвидените срокове за изпълнение на одобрените проекти са 30 месеца, считано от датата на сключване на договора за предоставяне на БФП, но не по-късно от октомври 2025 г. Следва да се има предвид, че всички бенефициенти са възложители по ЗОП, което от своя страна в повечето случаи налага провеждане на процедури за избор на изпълнители преди реалното стартиране на демонстрациите.

Една от вероятните основни причини за ниския интерес е необходимостта от префинансиране на одобрените дейности по проектите, като предвид ограничения финансов ресурс, с който научните институти и опитни станции разполагат това вероятно се е оказа основна пречка за кандидатстване и/или заявяване на по-амбициозни цели за демонстрации за повече лица в проектните предложения.

Във връзка с гореизложеното, предвид проведената целенасочена информационна кампания, наличие на предвидена идентична дейност в рамките на интервенция II.И.2. „Професионално обучение и придобиване на знания“ в рамките на СПРЗСР 2023-2027 г., във връзка с времето, необходимо за оценка на проектни предложения и сроковете за изпълнение на одобрените проекти, както и във връзка с оставащото време до края на програмния период, УО на ПРСР счита за целесъобразно финансов ресурс в размер на **12 млн. евро ЕЗФРСР** да бъде изведен от бюджета на подмярката и пренасочен в други мерки/подмерки.

Прогнозният остатък общо по мярка 1 „Трансфер на знания и действия за осведомяване“ е приблизително 15 млн. евро публични разходи (Таблица № 7), които се предвижда да бъдат пренасочени съответно към мерки, допринасящи към Приоритет № 6, или към Техническа помощ на ПРСР 2014-2020 г.

**Таблица 7:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Mярка 1 – „Трансфер на знания и действия за осведомяване“/Фокус област | 2A | 2Б | 3A | 3Б | П4 | 5A | 5Б | 5В | 5Г | 5Д | Общо, евро публични средства |
| **Програмирани** | **5 000 000** | **2 000 000** | **200 000** | **200 000** | **3 505 404** | **4 000 000** | **2 550 000** | **550 000** | **3 694 596** | **1 300 000** | **23 000 000** |
| **Договори** | **2 228 723** | **738 809** | **151 073** | **1 213 240** | **1 288 660** | **1 027 842** | **309 869** | **120 859** | **390 569** | **649 270** | **8 118 913** |
| **Остатък** | **2 771 277** | **1 261 191** | **48 927** | **-1 013 240** | **2 216 745** | **2 972 158** | **2 240 131** | **429 141** | **3 304 026** | **650 730** | **14 881 087** |

## 11.2. Извеждане на средства от мярка 6 „Развитие на стопанства и предприятия“

Мярка 6 „Развитие на стопанства и предприятия“ към момента включва три стартирали подмерки - 6.1 „Стартова помощ за млади земеделски стопани“, 6.3 „Стартова помощ за развитието на малки стопанства“ и 6.4.1 „Инвестиционна подкрепа за неземеделски дейности“, и една нестартирала подмярка – 6.4.2 „Инвестиции в подкрепа на неземеделски дейности по Тематичната подпрограма за развитието на малки стопанства“.

**Подмярка 6.1 „Стартова помощ за млади земеделски стопани“**

В периода на прилагане на програмата са проведени четири приема по подмярка 6.1 „Стартова помощ за млади земеделски стопани“. Първият е проведен през 2015 г. по реда на Наредба № 14 от 28.05.2015 г., като са подадени над 2 600 проектни предложения, от които са сключени малко над 1 100 договора за предоставяне на безвъзмездна финансова помощ.

Проведеният през 2019 г. прием на проектни предложения е изцяло по електронен начин по правилата на ЗУСЕСИФ през ИСУН 2020. Подадени са над 1 600 проектни предложения, от които са сключени малко над 950 договора за предоставяне на безвъзмездна финансова помощ с млади земеделски стопани.

На база опита от предходни приеми и с цел улесняване на кандидатите/бенефициенти по подмярката, условията за кандидатстване и условията за изпълнение са прецизирани, от тях са отпаднали част от изискуемите документи, предвидено е извършване на проверки по служебен път, когато обстоятелствата са достъпни чрез публичен регистър или компетентния орган има осигурен достъп до исканата информация или обстоятелства.

Третият прием по подмярката е проведен в периода 25.11.2021 г. – 28.02.2022 г. като са подадени около 200 проектни предложения, от които са сключени малко над 160 договора за предоставяне на безвъзмездна финансова помощ с млади земеделски стопани. Последният прием приключи на 31.03.2023 г., с предвиден бюджет за подпомагане на около 600 млади земеделски стопани. В него освен облекчени условия за кандидатстване и условия за изпълнение, кандидатите имаха възможност да се възползват от безвъзмездно изготвяне на бизнес план и предоставяне на консултантски услуги от страна на Национална служба за съвети в земеделието, Научен център по животновъдство и земеделие – Смолян и „Академис“ ЕООД. Договорите с трите организации са сключени след проведена процедура по подмярка 2.1.1 „Консултантски услуги за земеделски и горски стопани“ за избор на съветнически организации, във връзка с предстоящ прием по подмярката. Въпреки, че срокът за подаване на документи беше удължен, са постъпили едва 480 проектни предложения, които са в процес на разглеждане от страна на ДФ „Земеделие“.

Предприетите от страна на УО мерки не постигнаха очаквания резултат, тъй като земеделските стопани са едни от най-засегнатите вследствие на влошената икономическата обстановка, възникнала след глобалната пандемия от COVID-19, конфликта в Украйна и покачващите се цени на основни суровини (горива, енергия, препарати за растителна защита и др.). От една страна това доведе до несигурност в сектора и младите хора не предприемат действия за стартиране и развитие на земеделски бизнес. От друга страна създаде редица затруднения при изпълнението на вече сключените договори за предоставяне на безвъзмездна финансова помощ и доведе до искане за тяхното прекратяване, поради невъзможност за спазване на поети задължения и ангажименти от страна на земеделските стопани. Също така, установени са редица случаи, в които бенефициентите в периода на изпълнение на бизнес плана не изпълняват поетите ангажименти, посочени в административния договор и бизнес плана, като от тях е изискано да възстановят получените финансови средства по подмярката.

По подмярката към настоящия момент са подпомогнати малко над 2 200 земеделски стопани, като изплатената финансова помощ възлиза на малко над 72 800 000 евро, като същата включва и плащанията по продължаващи ангажименти от ПРСР 2007-2013.

**Подмярка 6.3 „Стартова помощ за развитието на малки стопанства“**

В периода на прилагане на програмата са проведени четири приема по подмярка 6.3 „Стартова помощ за развитието на малки стопанства“. Най-голям интерес от страна на земеделските стопани има към първия прием, проведен през 2016 г. по реда на Наредба № 10 от 10.06.2016 г., като са подадени малко над 3 800 проектни предложения, от които са сключени малко над 1 800 договора за предоставяне на безвъзмездна финансова помощ.

Проведеният през 2019 г. прием на проектни предложения е изцяло по електронен начин по правилата на ЗУСЕСИФ през ИСУН 2020. Същевременно са направени значителни промени, свързани с намаляване броя на изискуемите документи с цел облекчаване на кандидатите и намаляване на административната тежест. По този прием е дадена възможност за предоставяне на безплатни консултации и изготвяне на проекти от страна на Национална служба за съвети в земеделието (НССЗ). Подадени са малко над 2 400 проектни предложения, от които са сключени договори за предоставяне на безвъзмездна финансова помощ с малко над 1 500 земеделски стопани. В процеса на изпълнение на проектните предложения, земеделските стопани изпитват затруднения при подаване на исканията за плащане, в резултат на което УО изменя условията за изпълнение, като отпада изискването за подписване с Квалифициран електронен подпис на искането за плащане на одобрените проекти. Това изменение дава възможност на бенефициентите да подават по-лесно исканията за плащане.

През 2020 г. е проведен целеви прием, който е насочен към малки животновъдни стопанства, поради усложнената епизоотична обстановка през предходните две години в страната, свързана със заразни болести по домашните свине, птиците и дребните преживни животни. Отчитайки факта, че малките стопанства са едни от най-уязвимите УО предложи адаптиране на условията за допустимост за нуждите на целевия прием, като същите са съобразени и със загубите, които търпят малките земеделски стопанства в резултат на тази обстановка. Независимо от направените от страна на УО изменения в насоките за прием на проектни предложения по процедурата, с цел облекчаване на условията за кандидатстване и условията за изпълнение, интересът от страна на земеделските стопани е нисък. При отваряне на приема е предвиден бюджет за подпомагане на около 400 земеделски стопанства, но постъпилите проектни предложения са малко над 200, от които договори за предоставяне на безвъзмездна финансова помощ са сключени с малко над 100 земеделски стопани.

Последният прием по подмярката е проведен в периода 30.11.2021 г. – 02.03.2022 г. Въпреки големия брой улеснения, които са предвидени на база опита от предходните приеми, възможността за предоставяне на безплатни консултации от страна на Национална служба за съвети в земеделието, се отчита значителен спад в интереса на малките земеделски стопани по подмярката.

Редица фактори в Европа в последните две години, включително икономическата криза като последствие от глобалната пандемия от COVID-19 и конфликта в Украйна, доведоха до прогресираща инфлация в цените. Малките земеделски стопани са особено засегнати и въпреки значителните промени, целящи улеснения на земеделските стопани, както при кандидатстване по подмярката, така и при изпълнение на проектните предложения, последните два прима по подмярката показват занижен интерес от страна на малките стопанства към подмярката.

По подмярка 6.3 „Стартова помощ за развитието на малки стопанства“ към настоящия момент са подпомогнати малко 4 600 земеделски стопани, като изплатената финансова помощ възлиза на малко над 72 000 000 евро, същата включва и плащанията по продължаващи ангажименти от ПРСР 2007-2013.

**Подмярка 6.4.1 „Инвестиции в подкрепа на неземеделски дейности“**

В периода на прилагане на програмата през 2018 г. е проведен един прием по подмярка 6.4.1 „Инвестиции в подкрепа на неземеделски дейности“, който включва три процедури за подбор на проектни предложения с цел гарантиране на бюджет за всички сектори. Процедура „Развитие на услуги във всички сектори и други неземеделски дейности“ представлява най-голям интерес от страна на кандидатите, в тази връзка с цел постигане на целите за насърчаване на заетостта, разкриване на нови и запазване на вече съществуващите работни места се увеличи бюджетът по процедурата. В процеса на изпълнение на проектните предложения към УО са постъпили множество сигнали от бенефициенти, свързани с последиците от пандемията от COVID-19, които водят до невъзможност от поддържане на някои от критериите за оценка, по които е било оценено проектното предложение. В тази връзка с цел улеснение при изпълнението на сключените административни договори, УО предприе редица изменения в насоките за кандидатстване, включително и увеличение на срока за изпълнение на проектните предложения.

Предвидено е през 2023 г. отваряне на нов прием по подмярка 6.4.1 „Инвестиции в подкрепа на неземеделски дейности“ с бюджет до 20 000 000 евро.

Общият бюджет на четирите подмерки е в размер на 274 678 018 евро публични средства, като от стартиралите до момента общо девет приема и процедури през годините, са договорени, в процес на договаряне, и предвидени за следващи приеми почти 250 млн. евро публични средства:

**Подмярка 6.1 „Стартова помощ за млади земеделски стопани“** - 57 500 000 евро публични средства действащи договори, 17 000 000 евро изплатени по продължаващи ангажименти от ПРСР 2007-2013 и 15 500 000 евро заделени за текущата процедура, която приключи в края на м. януари 2023 г.;

**Подмярка 6.3 „Стартова помощ за развитието на малки стопанства“** - 71 300 000 евро публични средства действащи договори, 8 000 000 евро изплатени по продължаващи ангажименти от ПРСР 2007-2013;

**Подмярка 6.4.1 „Инвестиционна подкрепа за неземеделски дейности“** - 35 000 000 евро публични средства действащи договори, 4 400 000 евро в процес на договаряне, и до 20 000 000 евро, заделени за бъдеща процедура, която следва да се стартира през 2023 г.

**Подмярка 6.4.2 „Инвестиции в подкрепа на неземеделски дейности по Тематичната подпрограма за развитието на малки стопанства“** от ПРСР 2014-2020, по същество е разработена и насочена изцяло към кандидати – земеделски производители за дейности на територията на селските райони в страната.

Опитът от прилагането на подмярка 6.4.1 „Инвестиции в подкрепа на неземеделски дейности“ през програмния период 2014-2020 г. за аналогични дейности, допустими в подмярка 6.4.2 за кандидати земеделски производители, показа следното:

В края на 2018 г. се отвориха 3 процедури за подбор на проектни предложения по Подмярка 6.4.1, за дейности в сферата на услугите, производството и занаятите. По процедурите за дейности в сферата на услугите и производството бяха определени целеви бюджети за кандидати – земеделски стопани в следните размери:

* По процедура „Развитие на услуги във всички сектори и други неземеделски дейности“ по подмярка 6.4.1. от общият бюджет в размер на 38 млн. евро, е определен целеви бюджет за кандидати земеделски стопани в размер на 11,2 млн. евро;
* По процедура „Производство на продукти, които не са включени в Приложение 1 от Договора за функционирането на Европейския съюз“ по подмярка 6.4.1. от общият бюджет в размер на 38.6 млн. евро, е определен целеви бюджет за кандидати земеделски стопани в размер на 12 млн. евро.

По процедурата за развитие на услуги постъпиха проектни предложения от кандидати земеделски стопани с общ размер на заявената субсидия в размер на 5 млн. евро, респективно по процедурата за производство на продукти постъпиха проектни предложения с обща стойност на заявената субсидия в размер на 3.7 млн.евро. От описаното по-горе е видно, че общо заявените разходи по описаните процедури възлизат на едва 38% от общо определеният бюджет.

В допълнение, от опита по прилагане на мерките и подмерките от ПРСР 2014-2020 се забелязва предпочитанието като цяло за кандидати с малки проектни предложения по Тематичната подпрограма за развитието на малки стопанства, да подават своите проектни предложения по подхода ВОМР през съответната Местна инициативна група (МИГ).

Във връзка с гореописаното, УО на ПРСР 2014-2020 взе решение да не разработва и стартира прием по подмярка 6.4.2, и предлага разполагаемият бюджет в размер на 5,26 млн. евро, да бъде изведен от подмярката.

Прогнозните остатъци, включително и бюджетът на неразработената и нестартирала подмярка 6.4.2 са в размер на около 40 млн. евро публични средства, част от които УО на ПРСР предлага да бъдат прехвърлени за обезпечение на текущите процедури по подмярка 7.2.

## 11.3. Извеждане на средства от подмярка 7.3. „Широколентова инфраструктура, включително нейното създаване, подобрение и разширяване“

В съответствие с Актуализираната Стратегия за развитие на електронното управление в Република България 2019 - 2023 г. и актуализирания Национален план за широколентова инфраструктура за достъп от следващо поколение Свързана България, през 2021 г. УО на ПРСР обяви прием за подаване на проектно/и предложение/я с краен срок 1 юни същата година, в който срок единственият определен в ПРСР като допустим кандидат – Държавна агенция „Електронно управление“ (ДАЕУ) е подала чрез Информационната система за управление и наблюдение на средствата от ЕС в България 2020 (ИСУН) до ДФЗ-РА проектно предложение със заявени разходи в размер на левовата равностойност на 42 млн. евро.

В процеса на администриране на проектното предложение от назначената комисия в ДФ „Земеделие“ и преди сключване на договор с бенефициента ДАЕУ, кандидатът входира писмо, с което оттегли проектното си предложение поради следните мотиви:

1. С Решение за приемане на структура на Министерския съвет на Република България, прието на 13.12.2021 г., българските власти приеха създаването на Министерство на електронното управление, което да изпълнява функциите като правоприемник на Държавна агенция „Електронно управление“. След изменението и допълнението на Закона за електронното управление, прието и обнародвано в Държавен вестник на 22.02.2022 г. (изм. и доп. ДВ. Бр. 15 от 22 февруари 2022 г.), е създадена ликвидационна комисия, която да уреди всички правоотношения във връзка със закриването на ДАЕУ.

Именно закриването на агенцията поставя в невъзможност изпълнението на проекта, тъй като ДАЕУ е определен и като единствен допустим кандидат в ПРСР 2014-2020 г.

2. В актуализирания Национален план за възстановяване и устойчивост (НПВУ) се посочва, че правоприемникът на ДАЕУ ще изпълнява проект в партньорство с Министерство на транспорта и съобщенията. Предвидените дейности по проекта по НПВУ по същество представляват изграждане на широколентова инфраструктура (включително изграждане на пасивна такава и инсталиране на активно оборудване) във всички общински центрове определени като „бели и сиви зони“, с което се припокриват интервенциите по подмярка 7.3.

Така възникналите обстоятелства поставят в невъзможност единственият определен като допустим кандидат в ПРСР, а именно ДАЕУ, да изпълни проектното предложение по подмярка 7.3., тъй като:

* кандидатът е в процедура по ликвидация;
* заложените в проектното предложение по подмярка 7.3 разходи и дейности са предвидени за финансиране в актуализирания вариант на НПВУ.

От друга страна, тъй като в Дейност 1 „Развитие на държавната опорна мрежа чрез увеличаване на преносния ѝ капацитет и осигуряване на свързаност до всички общински центрове“ и Дейност 2 „Подобряване на свързаността на периферните слабонаселени и селски райони и разгръщане на ММГК“ от Компонент 7 „Цифрова свързаност“, П18 „Широкомащабно разгръщане на цифрова инфраструктура на територията на България“ е предвидено свързване на всички общински центрове, вкл. и изграждане на трасета в „белите зони“, може да се счита, че чрез изпълнението на заложените дейности по НПВУ ще се осигури 100 % широколентова свързаност на територията на страната.

В тази връзка, възможността за изпълнение на заложените дейности в подмярка 7.3 от ПРСР чрез разписаните приоритетни дейности в НПВУ освобождава финансов ресурс в размер на 42 млн. евро. С оглед на минимизиране риска от неусвояване и загуба на средства за преходния период на действие на ПРСР, УО предприема тези действия за преалокиране на тези средства.

Тази част на изменението се предвижда да доведе до необходимост от промяна в целевите стойности на показателите за изпълнение, в т.ч. ключовите индикатори на ПРСР 2014-2020, тъй като средствата, разпределени за тази подмярка са единствените такива в област с поставен акцент 6В) „Подобряване на достъпа до информационни и комуникационни технологии (ИКТ), използването и качеството им в селските райони“.

Изменението не се очаква да повлияе негативно на държавния бюджет, тъй като за прехвърляните средства от ЕЗФРСР между приоритети вече е обезпечено национално финансиране при стартирането на ПРСР 2014-2020 г.

## 11.4. Извеждане на остатъчни средства от мерки с плащане на площ - Мярка 10 „Агроекология и климат“, Мярка 11 „Биологично земеделие“, Мярка 12 „Плащания по „Натура-2000” и Рамковата директива за водите“ и Мярка 13 „Плащания за райони, изправени пред природни или други специфични ограничения“

След получена информация от ДФЗ-РА, съдържаща подробен прогнозен разчет на средствата, необходими за покриване на всички текущи ангажименти, включително до края на 2025 календарна година, когато приключва разплащането по програмен период 2014-2020, са налице средства, които е възможно да не бъдат усвоени при сегашните нива на заявяване. Следва да се има предвид, че в случай на недостиг на средства в следващите 2 г., такива ще бъдат прехвърлени към съответните мерки с плащане на площ. В допълнение, промяната във финансовите параметри на тези мерки не се предвижда да повлияе на заложените стратегически цели за площ – т.е. показателите за площ не се предвижда да бъдат променяни, тъй като цяло са постигнати в задоволителна степен, а и не се предвижда заявяване на площи много над текущо заявяваните по тези мерки.

Остатъчните средства, предложени за извеждане от мерките с плащане на площ - Мярка 10 „Агроекология и климат“ (М10), Мярка 11 „Биологично земеделие“ (М11), Мярка 12 „Плащания по „Натура-2000” и Рамковата директива за водите“ (М12), и Мярка 13 „Плащания за райони, изправени пред природни или други специфични ограничения“ (М13), и Мярка 14 „Хуманно отношение към животните“ (M14) са налични след специално изискана, и получена информация от ДФЗ-РА, съдържаща подробен прогнозен разчет на средствата, необходими за покриване на всички текущи ангажименти, включително до края на 2025 календарна година, когато приключва разплащането по програмен период 2014-2020.

В резултат на този анализ - прогноза, от УО на ПРСР 2014-2020 бе отчетен факта, че **са налице средства, които не е възможно да бъдат усвоени** след стартирането на Стратегическия план от 01.01.2023 г. В съответствие с чл. 28, параграф 5 по отношение на новите ангажименти поети през 2021 г. и 2022 г., е определен по-кратък период на ангажиментите – от една до три години, като не се предвижда поемане на нови ангажименти или удължаване на текущите през 2023 г.

Към датата на изготвяне на изменението, са отчетени почти 60 млн. евро публични средства по мерките с плащане на площ от ПРСР 2014-2020, които няма как да бъдат разплатени дори при взета предвид оптимистична прогноза:

**Таблица 8:**

|  |  |  |  |
| --- | --- | --- | --- |
| Мерки с плащане на площ/компенсаторен характер от ПРСР 2014-2020 | Oбщо индикативен бюджет на мерките след 15-то изменение | Средства, които се предвижда от ДФЗ-РА да бъдат усвоени до края на 2025 г., евро, публични средства | Остатък, който не може да бъде усвоен, евро, публични средства |
| Мярка 10 "Агроекология и климат" | 282 384 616 | 267 863 043 | 14 521 573 |
| Мярка 11 "Биологично земеделие" | 233 943 439 | 195 656 670 | 38 286 770 |
| Мярка 12 "Плащания по „Натура-2000” и Рамковата директива за водите" | 204 676 037 | 198 246 681 | 6 429 356 |
| Мярка 13 „Плащания за райони, изправени пред природни или други специфични ограничения“ | 383 814 675 | 383 698 395 | 116 280 |
| Общо | 1 104 818 767 | 1 045 464 789 | 59 353 978 |

Разчетите са направени както на база приключващи кампании за 2022 г. по мерките с едногодишни плащания, също така на база изцяло изплатени ангажименти по мерките с многогодишни ангажименти, за години 2022, 2023, 2024, и 2025 г., като са отчетени максималните стойности на ангажиментите – т.е. остатъкът само може да се увеличава в случаи на каквито и да е санкции по заявени площи/ЖЕ.

Отчетен е също така и факта, че като цяло предложената промяна във финансовите параметри на тези мерки не се предвижда да повлияе на заложените стратегически цели и таргетите за площ – т.е. показателите за площ не се предвижда да бъдат променяни конкретно с това прехвърляне на средства, тъй като цяло са постигнати в задоволителна степен (някои показатели, като таргетите от П4 - дори над 100%).

В резултат, УО на ПРСР ще предложи индексиране на ставките за мерките с плащане на площ, в резултат на което е възможно да бъдат усвоени между 15 и 20 млн. евро публични средства от остатъците, показани в Таблица 8 – като най-много средства се предвижда да бъдат изразходвани именно в мерки 10 и 11.

УО на ПРСР ще предложи също така извеждането на по-голямата част от останалите неусвояеми средства по мерките с плащане на площ, насочвайки ги към инвестиции за опазване на околната среда в подмярка 4.2.

Като цяло за изменението, са отчетени и съобразени и изискванията на чл. 59, ал. 6 от Регламент 1305/2013, както и т.нар „backslide principle” (съгласно който тази сума трябва да бъде като съотношение над 35.7%). След всички планирани за прехвърляне суми между мерки и подмерки на ПРСР 2014-2020, по така направените изчисления, съотношението все още е в размер на 35.73%.

На последно място, но не и последен по важност следва да се има предвид факта, че в момента УО на ПРСР е в обективна невъзможност за усвояване на средствата, представени в Таблица 8, като в случай, че не бъдат прехвърлени и усвоени по други мерки/подмерки, същите ще бъдат безвъзвратно отчислени - или чрез следващ декъмитмънт, или в края на програмата, като в случай на декъмитмънт те отново следва да бъдат предложени за намаление от гореописаните мерки, но вече при други обективни условия, със следващо изменение, без да е използвана възможността да се ползват за финансиране на други неотложни нужди по Програмата.

## Мярка 12 „Плащания по „Натура-2000” и Рамковата директива за водите“ – извеждане на средства

След приключване на прилагането на мярката са налице средства, които не е възможно да бъдат усвоени след стартирането на Стратегическия план за развитието на земеделието и селските райони на Република България за периода 2023 - 2027 г. През кампания 2023 се предвижда стартиране на интервенция „Плащания за земеделски земи в зони от Натура 2000”, която е идентична с мярка 12 от ПРСР 2014-2020 г.

## Мярка 14 „Хуманно отношение към животните“ – извеждане на средства

На 11-то заседание на КН, проведено на 11.12.2018 г. е предложено и одобрено предложение за промяна на продължителността на ангажимента на земеделските стопани по мярката и прецизиране на текстове по отношение на изпълняваните ангажименти от страна на земеделските стопани по мярка 14 „Хуманно отношение към животните“ от ПРСР 2014-2020 г.

Взимайки предвид изпълняването на практиките и дейностите по мярката и съобразявайки се с действителното изпълнение на годишните дейности, е осигурена възможност за поемане на ангажименти с продължителност една година, без да бъде застрашен интереса към прилагането на мярката.

Също така, следва да бъде отбелязано, че има значителен ръст на броя на одобрените заявления по мярката. При стартиране на мярката за кампания 2017 броя на одобрените и заявления е 395, в сравнение с кампания 2021, броя на одобрените заявления е 898.

Съобразявайки се с кризисната ситуация, настъпила при разпространението на COVID-19 и предприеманите мерки за неговото ограничаване, от страна на УО са предприети действия за актуализиране на разходите, които се компенсират за изпълняване на дейностите по мярката.

Следва да се има предвид, че в Стратегическия план за развитието на земеделието и селските райони на Република България за периода 2023 - 2027 г. е предвидена интервенция „Хуманно отношение към животните и антимикробна резистентност“, по която са предвидени дейности идентични с прилаганата мярка 14 от ПРСР 2014-2020 г.

## 11.5. Извеждане на средства от Мярка 8 „Инвестиции в развитието на горските площи и подобряване на жизнеспособността на горите“

По три от подмерките на Мярка 8 - Подмярка 8.1. „Залесяване и поддръжка“, Подмярка 8.3. „Предотвратяване на щети“, и Подмярка 8.6. „Инвестиции в преработката, мобилизирането и търговията на горски продукти“, в рамките на договорените вече приеми са налични остатъчни средства в размер на общо 6,4 млн. евро публични средства, както следва:

По **Подмярка 8.1. „Залесяване и поддръжка“** УО на ПРСР е провел един прием на проектни предложения в периода 16.07.2020 – 16.10.2020 г. Вследствие на проведения прием и след 14-то изменение на ПРСР 2014-2020, общо разполагаемият бюджет по подмярката към момента е 0,9 млн. евро остатъчни средства. Тъй като посоченият остатъчен бюджет е твърде недостатъчен за отваряне на нова процедура за подбор на проектни предложения по Подмярка 8.1 „Залесяване и поддръжка“, УО предлага 0,9 млн. евро публични средства по подмярката да бъдат изведени от Мярка 8 „Инвестиции в развитието на горските площи и подобряване на жизнеспособността на горите“.

По **Подмярка 8.3. „Предотвратяване на щети“** са проведени два приема на проектни предложения.

Първият прием за подбор на проектни предложения е стартиран на 17.05.2018 с краен срок за подаване на проектни предложения - 22.08.2018 г. В периода на приема и след провеждане на множество дебати с потенциални кандидати по подмярката, основно Държавни горски предприятия и Регионални дирекции по горите, бяха предприети действия от страна на УО на ПРСР 2014-2020 по прекратяване на текущата процедура с оглед на това, Условията за кандидатстване да бъдат изменени с цел облекчаване на изискванията към кандидати и ясно разпределение на бюджета между целеви кандидати – включващи инвестиции на територията на общини пострадали от катастрофични пожари, Лесозащитни станции и Регионални дирекции по горите и всички останали допустими кандидати.

Във връзка с описаното по-горе, УО на ПРСР 2014-2020 стартира нова процедура за подбор на проектни предложения с период на прием 12.07.2018-15.10.2018 г., който впоследствие е удължен със Заповед на Ръководителя на УО на ПРСР до 21.12.2018 г., с оглед на малкото подадените проектни предложения в първоначално обявения период.

Въз основа на предприетите действия от страна на УО на ПРСР, по обявената процедура по Подмярка 8.3 са класирани проектни предложения с обща стойност на заявените за подпомагане разходи в размер надвишаващ първоначално определения бюджет с малко над 3,4 млн. евро. С цел осигуряване на средства за всички класирани проектни предложения, към подмярка 8.3 са прехвърлени средства в размер на 3,4 млн. евро с 10 –то изменение на ПРСР 2014-2020 г.

В резултат на описаните действия от страна на УО на ПРСР 2014-2020, по Подмярка 8.3 са сключени договори с всички одобрени кандидати с обща стойност на одобрените разходи в размер на 20,5 млн. евро, т.е. до размера на наличния определен бюджет по Подмярка 8.3.

В периода на изпълнение на одобрените инвестиции, са постъпили три искания от кандидати за прекратяване на действащите договори, поради невъзможност за изпълнение с обща стойност на одобрените разходи в размер на над 2,3 млн. евро. По всички останали договори са постъпвали молби за изменение на договорите, част от които водещи до намаление на първоначално одобрените разходи, формиращи общо намаление на одобрените разходи по подмярката в размер на близо 1,4 млн. евро. В резултат на описаното е формиран и излишък на средства по подмярката в размер на около 3,7 млн. В тази връзка считаме, че остатъчните 3,7 млн. евро са крайно недостатъчни за обявяване на нов прием по подмярката и предлагаме да бъдат изведени от Мярка 8 „Инвестиции в развитието на горските площи и подобряване на жизнеспособността на горите“.

По **Подмярка 8.6. „Инвестиции в преработката, мобилизирането и търговията на горски продукти“** е осъществен един прием на проектни предложения в периода 27.04.2018 – 31.07.2018 г. за целия наличен бюджет по подмярката в размер на 18 млн. евро. С оглед на това, че по подмярката са постъпили 191 бр. проектни предложения със заявена стойност на субсидията, значително надвишаваща първоначално определеният бюджет от 18 млн. евро, същият беше увеличен с 500 000 евро с цел одобрението на всички проекти получили равен брой точки - 85 при оценката и застъпващи чертата на определеният бюджет.

Към настоящия момент са сключени договори с допустими кандидати на обща стойност малко над 10 млн. евро, а в процес на обработка са проектни предложения на стойност близо 7,2 млн. евро, по които се очаква да бъдат сключени договори с одобрени кандидати.

Наличните към момента средства в размер на 1,2 млн. евро се предлага да бъдат пренасочени извън мярката, с цел усвояването им по мерки, по които все още е възможно такова.

Тъй като мярката попада в обхвата на чл. 59, ал. 6 от Регламент 1305/2013, при калкулациите за извеждането на средствата са отчетени и съобразени също така и изискванията както на този параграф, така и т.нар „backslide principle” (съгласно който тази сума трябва да бъде като съотношение над 35.7%).

## 11.6. Извеждане на средства от Мярка 9 „Учредяване на групи и организации на производителите“

По мярката са налични остатъчни средства в размер на 2,3 млн. евро публични средства, които се предвижда да бъдат реалокирани в рамките на други приоритети на ПРСР 2014-2020.

По мярката е отворен един прием през 2018 г., с бюджет в размер на общо 7,6 млн. евро публични средства, за който допустимите кандидати са групи и организации на производители, които отговарят на определението „малки и средни предприятия“ и са признати със заповед на министъра на земеделието, храните и горите до края на 2020 г. Всички допустими кандидати са одобрени.

Безвъзмездната финансова помощ се изплаща въз основа на представен бизнес план за период от 5 години под формата на фиксирана помощ на годишни вноски за не повече от пет години от датата, на която групата или организацията на производители е призната. В периода от 01.01.2020 г. до 31.12.2022 г. не са подавани заявление за признаване на групи или организации на производители на земеделски продукти. С оглед края на програмен период 2014-2020 и постигането на заложен планиран индикатор за изпълнение на мярката „Брой стопанства, които участват в получаващи подкрепа групи на производителите“, към настоящия момент броя на тези стопанства надхвърля 400, отварянето на нов прием е необосновано.

От друга страна, в Стратегическия план за развитие на земеделието и селските райони на Република България за периода 2023 – 2027 г. е разработена аналогична интервенция „II.Ж.3 - Подкрепа на организации на производители или групи от производители“, по която е предвидено отваряне на прием.

## 11.7. Извеждане на средства от Mярка 16 „Сътрудничество“

След промените, внесени чрез четиринадесето изменение на ПРСР 2014-2020 г., в мярка 16 „Сътрудничество“ са разпределени средства в размер на 25 200 000 евро от ЕЗФРСР, или 28 000 000 евро публични средства, отнесени текущо в Подмярка 16.1. „Подкрепа за сформиране и функциониране на оперативни групи в рамките на ЕПИ“ и Подмярка 16.4. „Подкрепа за хоризонтално и вертикално сътрудничество между участниците във веригата на доставки“. Мярката допринася основно към реализирането на приоритетна област 1Б. На основата на определените нужди, мярката допринася чрез съответните подмерки и дейности за следните приоритетни области 2А, 3А, 4А, 4Б, 4В, 5А, 5Б, 5В, 5Г и 5Д.

**Подмярка 16.1 „Подкрепа за сформиране и функциониране на оперативни групи в рамките на ЕПИ“**

Подмярката стартира на сравнително по-късен етап с прием, проведен в периода 17 октомври 2019 г. – 17 ноември 2020 г. При обявен прием с бюджет в размер на 20 млн. евро постъпиха 50 проектни предложения, по които е заявена БФП в размер на 15 млн. евро. Сключени са 19 договора с одобрени оперативни групи на обща стойност 5.5 млн. евро които към настоящия момент са в процес на изпълнение, навлизайки във финалния си етап.

По подмярката бе стартиран и втори прием на проектни предложения в периода 16 октомври 2020 – 15 януари 2021 г., в рамките на който са подадени 34 проектни предложения, по които е заявена БФП в размер на приблизително 14 млн. евро, при обявен бюджет в размер на 10.5 млн. евро.

Към настоящия момент постъпилите проектни предложения в рамките на втория прием все още са в процес на оценка, като един от основните мотиви за това е, че в рамките на втория прием е предвиден гарантиран бюджет в размер на 2 млн. евро за проектни предложения с потенциал за иновации в областта на превенцията и подобряването на здравословното състояние на животните в земеделските стопанства.

Причината за обявения гарантиран бюджет са зачестилите в последните години случаи на Африканска чума по свинете, случаи на инфлуенца при птиците и зараза от ШАП, чума по дребните преживни животни (ЧДП), Шарка по овцете и козите (ШОК).

Това от своя страна принуждава УО на ПРСР към съответния момент да търси варианти за иновативни подходи, свързани с преодоляване на тези проблеми, наред с обявените приеми по мярка 5 „Възстановяване на селскостопански производствен потенциал и въвеждане на подходящи превантивни мерки“ от ПРСР 2014-2020 г.

В рамките на приема, от общо 34 подадени проектни предложения, подлежащи на обработка, са подадени две предложения, в които участник е Националния диагностичен научноизследователски ветеринарномедицински институт (НДНИВМИ) с екипи, които работят съвместно със земеделски стопани в сектор „Животновъдство“ и фармацевтични компании. Тези проектни предложения по своята същност са по-сложни за оценка, което забавя оценителния процес във връзка с разпоредбите на българското законодателство, което изисква оценката на всички проектни предложения, постъпили в рамките на един прием да бъде финализирана едновременно.

В тази връзка, УО на ПРСР предприема действия за привличане на външни експерти в оценителния процес, които притежават необходимите знания и компетенции да извършат оценката на проектните предложения. Това от своя страна ще позволи да бъдат сключени договори по подмярката с одобрените кандидати в рамките на втория прием през настоящата година.

Срокът за изпълнение на проектните предложения с потенциал за иновации, представени от оперативни групи съгласно утвърдените насоки е 36 месеца за първия прием и 30 месеца за втория прием. Управляващият орган има намерение да предвиди възможност за изпълнение на одобрените проекти в рамките на втория прием чрез осигуряване на средства от бюджета на интервенция II.Ж.1. „Подкрепа за оперативни групи в рамките на ЕПИ“ от СПРЗСР 2023-2027 г. за тази част от разходите в рамките на 30-те месеца, които ще бъдат извършени след 31.12.2025 г. в случай, че законодателството позволява това действие.

Въз основа на оценката на проектните предложения по предварителни данни се очаква да бъдат одобрени за финансиране около 20 проектни предложения на оперативни групи, които да изпълняват своите проекти.

Така броят на одобрените оперативни групи, които изпълняват иновативни проекти в програмен период 2014-2020 г. ще нарасне до 39 при предвиден индикатор за резултат в ПРСР 2014-2020 г. – 20 оперативни групи.

Управляващият орган счита, че към настоящия момент от гледна точка на времето, необходимо за оценка на проектни предложения с потенциал за иновации, представени от оперативни групи и времето, необходимо за изпълнение на един такъв проект, което да гарантира, че проектът наистина е успешен, не е обосновано провеждане на трети прием на проектни предложения по ПРСР 2014-2020 г.

В допълнение, въз основа на научените уроци от прилагане на подхода за подпомагане на оперативни групи в рамките на Европейското партньорство за иновации (ЕПИ) в периода 2014-2020 г. в Стратегическия план е предвидена интервенция II.Ж.1. „Подкрепа за оперативни групи в рамките на ЕПИ“, която за разлика от предходния програмен период се предвижда да стартира на възможно най-ранен етап с подготвителна фаза. Интервенцията е предвидена като много по-гъвкава, атрактивна за потенциалните кандидати, като очакванията са интереса към нея да е значително по-голям в сравнение с инструмента, прилаган в периода 2014-2020 г. Това от своя страна ще гарантира, че очакванията на заинтересованите страни за реализация на новаторски проекти чрез финансиране от ЕЗФРСР ще се реализира.

Ето защо, Управляващият орган предлага неангажиран бюджет в размер на 12,5 млн. евро ЕЗФРСР от бюджета на подмярка 16.1 „Подкрепа за сформиране и функциониране на оперативни групи в рамките на ЕПИ“ да бъдат прехвърлени към други мерки/подмерки от ПРСР 2014-2020 г.

**Подмярка 16.4 „Подкрепа за хоризонтално и вертикално сътрудничество“**

По подмярката са проведени два приема на проектни предложения съответно в периода: 13 юли – 14 септември 2020 г. и периода: 2 ноември 2020 г. – 01 януари 2021 г. В рамките на първия прием са подадени две проектни предложения, като съгласно условията за допустимост и двете проектни предложения са отхвърлени.

В рамките на втория прием, насоките за кандидатстване са променени и адаптирани въз основа на научени уроци от предходния прием, като на кандидатите е предоставена възможност за подпомагане на по-широк набор от дейности и разходи, в резултат на което се наблюдава по-голям интерес, като са подадени 11 проектни предложения със стойност на заявените разходи приблизително 2 млн. евро и заявена БФП в размер на 1 млн. евро, при разполагаем бюджет за приема, възлизащ на 7 млн. евро. Въз основа на оценка постъпилите проектни предложения са сключени 4 договора за предоставяне на БФП, като към настоящия момент 3 договора са в процес на изпълнение.

Основните пречки, които възпрепятстват по-успешното прилагане на подмярката към настоящия момент са свързани на първо място с необходимостта от сътрудничество с цел да се инвестира съвместно в инвестиции, за които е нужно съфинансиране в размер на 50 %. На второ място националното законодателство определя правила, свързани с директните доставки на продукти от животински произход, на които голяма част от земеделските стопани кандидати по подмярката не могат да отговорят. Също така определението за местен пазар, включено в ПРСР 2014-2020 г., а именно пазари в радиус от 75 км. от стопанството на произход на продукта, в който радиус трябва да се осъществяват както преработката, така и продажбата му на крайния потребител в много случаи ограничава участието на всички участници в дадена група или организация на производител в сектор мляко, месо или мед и пчелни продукти, които от друга страна са основни заинтересовани страни за реализация на проекти от такова естество.

В тази връзка, в рамките на стратегическия план е предвидена интервенция II.Ж.2. „Сътрудничество за къси вериги на доставки“, в която не се предвижда подпомагане на местни пазари. Тази интервенция също така предлага по-благоприятни финансови условия за администриране на дейността на късата верига, за разлика от мярка 16.4, като очакванията са по този начин интереса за участие да се повиши.

В тази връзка, УО на ПРСР счита, за целесъобразно остатъчния бюджет по подмярка 16.4, възлизащ на 0.9 млн. евро ЕЗФРСР да бъде преразпределен в други мерки/подмерки от ПРСР. По Мярка 16 не се предвиждат повече приеми до края на програмния период, включително и поради малкото оставащо време за евентуална реализация на проекти.

Прогнозният остатък по мярка 16 „Сътрудничество“ възлиза на 15 млн. евро публични средства, които се предвижда да бъдат пренасочени съответно към мерки в Приоритет 6 на ПРСР 2014-2020 г.

**Таблица 9:**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Mярка 16 – Сътрудничество/Фокус област** | **2A** | **3A** | **П4** | **5A** | **5Б** | **5В** | **5Г** | **5Д** | **Евро, публични средства** |
| Налични с 15-то изменение, евро публични средства | 14 388 889 | 2 055 556 | 6 000 000 | 1 111 111 | 1 111 111 | 1 111 111 | 1 111 111 | 1 111 111 | 28 000 000 |
| Действащи договори | 1 795 019 | 688 966 | 1 128 796 | 201 040 | 101 074 | 433 607 | 227 790 | 0 | 4 576 293 |
| Текущо договаряне | 2 005 401 | 1 847 517 | 2 172 529 | 925 027 | 321 210 | 312 840 | 559 172 | 246 347 | 8 390 044 |
| *Общо остават в мярката* | *3 800 420* | *2 536 483* | 3 301 325 | *1 126 067* | *422 285* | *746 447* | *786 962* | *246 347* | *12 966 336* |
| Остатък за извеждане извън мярката | 10 588 469 | -480 928 | 2 698 675 | -14 956 | 688 826 | 364 664 | 324 149 | 864 764 | 15 033 664 |

## Прехвърляне на средства към подмерки 4.2, 7.2 и М20

## 12.1. Прехвърляне на средства към подмярка 4.2 „Инвестиции в земеделски стопанства“

След индексиране на ставките за мерките с плащане на площ (подробно описано по-горе в гл. II), е възможно да бъдат усвоени до 15-20 млн. евро публични средства от остатъците, показани в Таблица 8. Въпреки това, ще са на разположение още неусвояеми остатъци по тези мерки.

УО на ПРСР предлага извеждането на 20 млн. евро публични средства от тези неусвояеми средства по мерките с плащане на площ, насочвайки ги към подобни по характер инвестиции в подмярка 4.2, изключително в приоритет 5 – 20 млн. евро публични средства към фокус област 5В) „Улесняване на доставките и използването на възобновяеми източници на енергия, на странични продукти, отпадъци и остатъци, и други нехранителни суровини за целите на биоикономиката“, която изцяло е свързана с опазване на компонентите на околната среда.

## 12.2. Прехвърляне на средства към подмярка 7.2 „Инвестиции в създаването, подобряването или разширяването на всички видове малка по мащаби инфраструктура“

## Осигуряване на финансово обезпечение на 83 445 789 евро публични средства за покриване изцяло на стартиралите процедури по подмярка 7.2 през 2022 г.

Осигуряването на финансово обезпечение на 83 445 789 евро публични средства (163 203 274 лв.), е **за покриване изцяло на стартиралите процедури над финансовия ресурс** по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“ от Програмата за развитие на селските райони за периода 2014 – 2020 г.

През м. август 2022 г. Управляващият орган на ПРСР 2014 – 2020 г. откри процедури за предоставяне на безвъзмездна финансова помощ със средства в размер на общо 293 370 000 лв. (150 000 000 евро[[3]](#footnote-3)), от които до 163 203 274 лв. (83 445 789 евро) над финансовия ресурс по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“ от Програмата за развитие на селските райони за периода (ПРСР) 2014 – 2020 г.

Министерският съвет на Република България прие Решение № 437 от 5 юли 2022 г., във основа на което беше разрешено на Управляващия орган на ПРСР 2014 – 2020 г. да открие процедура за предоставяне на безвъзмездна финансова помощ със средства в размер до 163 203 274 лева над финансовия ресурс по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“. Съгласно т. 2 от РМС № 437 от 5 юли 2022 г. е поет ангажимент с изменение в ПРСР 2014 – 2020 г. да бъдат прехвърлени средства към подмярка 7.2, с цел да се осигурят средствата, които към момента на обявяване на приема не са били налични.

Към момента на изготвяне на Решение № 437 от 5 юли 2022 г. остатъчните средства по подмярката са в размер на 66 554 211 евро публични средства, или 130 166 726 лв.

Решението на Министерския съвет е взето на база обективният фактор, че Програмата за развитие на селските райони е ключов инструмент, чрез който се подпомага социално-икономическото развитие на селските райони в страната. За приема на проекти през 2022 г., по подмярка 7.2 се прилага новата националната дефиниция, която определя като „селски райони” общините, в които няма населено място с население над 15 000 души. Съгласно тази дефиниция, 215 общини от общо 265 общини в България са класифицирани като селски район и заемат 81% от територията и 39% от населението на страната.

Устойчивото социално-икономическо развитие на селските райони е неразривно свързано със съществуващата инфраструктура и качеството на предлаганите услуги за населението в селските райони. Недостигът на инвестиции за обновяване на съществуващата инфраструктура и неадекватното качество на предлаганите услуги (спрямо градовете) е основният елемент, който продължава да разширява границите на развитие между селските и градските райони в България и който, освен това е пречка за създаването на равни възможности в социално-икономическото развитие на селските райони. Тези фактори водят до влошаване на качеството на живот в селските райони и застрашават способността им да задържат населението и да привличат инвестиции, което ги поставя в социално-икономически спад.

Подмярка 7.2 от Мярка 7 „Основни услуги и обновяване на селата в селските райони“ от ПРСР 2014 – 2020 г. е с определен индикативен бюджет от 620 295 322 евро публични средства, който представлява 16% от общия бюджет по Програмата, и е изцяло насочена към подпомагане на малка по мащаби инфраструктура на територията на селските райони, включително инвестиции в следните дейности: водоснабдяване и канализация, улици, общински пътища, енергийна ефективност на общински сгради, култура, образование и други.

За периода на прилагане на ПРСР 2014-2020 г. Управляващият орган на Програмата е насочвал тези средства към кандидати общини за инвестиции на територията на селските райони в страната, чрез обявяване на приеми за подбор на проектни предложения, обявени съответно през 2016 и 2018 година.

Вследствие на големия интерес и успешното прилагане на подмярката, към настоящия момент има сключени 691 броя договори с кандидати общини на обща стойност на одобрената субсидия в размер на 553 млн. евро публични средства.

Анализът на данните, предоставени от Държавен фонд „Земеделие“ показва, че най-голям интерес и респективно най-голям недостиг на средства се очертава за реализирането на дейности за транспортна инфраструктура, водоснабдителни системи и съоръжения и енергийна ефективност на общински сгради.

Съгласно направения анализ, за пътища са подадени 188 броя проектни предложения със стойност на завените разходи от близо 481 млн. евро, от които със сключени договори са едва 51 броя с обща стойност на одобрената безвъзмездна помощ в размер на 190 млн. евро; за улици са постъпили 352 броя проектни предложения със стойност на заявените разходи в размер на близо 280 млн. евро, от които одобрени 202 броя с обща стойност на одобрената безвъзмездна помощ в размер на 127 млн. евро; за подобряване на енергийната ефективност на общински сгради са постъпили 51 броя проектни предложения със стойност на заявените разходи в размер на близо 14 млн. евро, от които одобрени 40 броя с обща стойност на одобрената безвъзмездна помощ в размер на 7 млн. евро.

Решението за обявяване на прием на проектни предложения през 2022 г. е взето на база горепосочените данни – приемите по четирите процедури са за дейности, по които има най-голям интерес и респективно най-голям недостиг на средства. Процедурите са обявени с частично наличен бюджет, за който е поет ангажимент да бъдат осигурени средства със следващо изменение на ПРСР, предимно от остатъчни средства, както и със средствата от подмярка 7.3. „Широколентова инфраструктура, включително нейното създаване, подобрение и разширяване“.

**Прехвърляне на до 40 000 000 евро публични средства в бюджета на подмярката, които може да бъдат насочени към:**

* осигуряване на финансов ресурс в случай на провеждане на извънредни целеви приеми за общините Марица и Калояново, пострадали от наводненията в Южна България;
* индексиране на разходи по одобрени проектни предложения в процес на изпълнение на административните договори;
* увеличение на бюджета на проведените през 2022 г. приеми на проектни предложения.

## 12.3. Прехвърляне на средства към мярка 20 „Техническа помощ“ от ПРСР (2014-2020)

За целите на ефективното управление и изпълнение на подпомагането по линия на Стратегическия план за развитие на земеделието и селските райони за периода 2023-2027 г. и осигуряването на ефективен контрол при изпълнение на интервенциите, Управляващият орган предвижда осигуряване на **устройства за проследяване на животните, обект на подпомагане** в рамките на интервенциите, свързани с осъществяване на дейност по екстензивна паша по линия на техническа помощ.

В тази връзка е извършен предварителен анализ за необходимостта, техническите изисквания на устройствата, необходим брой, бюджет, както и технологичната обезпеченост за интеграция и използване на информацията за целите на ефективното управление и изпълнение на подпомагането във връзка със стратегическия план по ОСП.

Необходимост от осигуряване на устройства за проследяване на едър и дребен рогат добитък

За целите на прилагане на интервенция „Хуманно отношение към животните и антимикробна резистентност“ се предвижда подпомагане по операция „Осигуряване на свободно отглеждане на открито“, като дейността ще се прилага за говеда и биволи над 6-месечна възраст и животни от рода на овцете и козите. За заявените по дейността животни следва поне за 120 дни да се осигури свободно пашуване в периода между 15 март и 15 ноември, при спазване на гъстота на животинските единици на цялата пасищна площ на стопанството, на която се извършва пашата в периода на извършване на дейността, до не повече от 2 ЖЕ/хектар. На поне едно от всяко 50-то животно от заявените по дейността се поставя устройство позволяващо проследяване на движението му.

Изискването за поставяне на устройства за всяко 50-то животно е заложено и в интервенцията „Традиционни практики за сезонна паша-пасторализъм“. Изискването цели опазването на биоразнообразието и осигуряване на ефективен контрол чрез постоянно наблюдение.

Това е и смекчаваща мярка съгласно раздел 9.2. Мерки за изпълнение при прилагането на СПРЗСР от Доклад за екологична оценка. Прилагането й ще допринесе за по-ефективен мониторинг и подобряване състоянието и структурата на тревни и храстови местообитания; запазване на консервационно значими видове растения чрез положително въздействие върху биоразнообразието. Устройствата за проследяване ще подобрят възможността за идентифициране в реално време и контрол на ефективното изпълнение на интервенциите за подпомагане на едри и дребни преживни животни (ЕПЖ и ДПЖ).

Необходим бюджет за осигуряване на устройства за проследяване на ЕПЖ и ДПЖ

За целите на проучване на необходимия бюджет за осигуряване на устройства за проследяване на животни са взети предвид основни изисквания за здравина, тежест на устройството, ергономичност и водоустойчивост. Идентифицирани са различни устройства, предлагани на пазара, които предвиждат широк обхват от функционалности. За целите на планиране на необходимия бюджет УО идентифицира няколко базови функционалности – проследяване на местоположение в реално време, движението (разстоянието), опции за известяване за напускане на животното на зададен периметър, известяване за сваляне на устройство (кражба на животното). Цената на устройство варира от 100 лв. до 1000 лв. в зависимост от типа устройство, обхватът на функционалности, батерията и технологията зад GPS връзката (Sim, WiFi и др.). За целите на проучването са взети предвид устройства, които предлагат размер на батерията, която осигурява непрекъснато функциониране между 120-240 дни. За целите на изчисленията, от обхвата на извадката са изключени устройства, които изискват необходимост от често зареждане (няколко дни или седмици).

В рамките на потенциално допустимите ЕПЖ и ДПЖ по интервенциите за подкрепа, свързани с екстензивно поддържане на паша или осигуряване на свободно отглеждане (1 300 000 бр. животни), и изискването за наличие на устройство на всяко 50-то животно (26 000 бр. устройства), прогнозният размер на бюджета, необходим за осигуряване на устройства ще бъде в размер между 5 – 7 млн. евро.

Технологична обезпеченост на функционалността

За да функционира новият модел за дигитализация и технологично развитие (New Delivery Model), приложим за ОСП 2023+ и като се вземат предвид изискванията, наложени от европейското право, най-разумен подход за развитие на функционалността за мониторинг на устройствата за проследяване на животните е да се използва за основа Интегрираната система за администрация и контрол, като по този начин ще се гарантира и изискването на чл. 67 от Регламент (ЕС) 2021/2116 за записване и съхраняване на всички данни и документи относно крайните продукти, докладвани ежегодно в контекста на годишното уравняване с оглед на качеството на изпълнението, посочено в член 54, и отчетения напредък към постигането на целевите стойности, определени в стратегическия план по ОСП и предмет на мониторинг в съответствие с член 128 от Регламент (ЕС) 2021/2115. За целите на контрол на интервенции, за които се изисква поставяне на устройства за проследяване, ще бъде използвана Системата за електронни услуги на ДФ „Земеделие“, която дава достъп на общите потребители до данните в интегрираната система, при спазване на изискуемата защита на личните данни. Съгласно член 72 от Регламент (ЕС) 2021/2116 - Държавите членки, чрез разплащателните агенции или оправомощените от тях органи, извършват ежегодно административни проверки на заявленията за подпомагане и на исканията за плащане, за да проверят законосъобразността и редовността в съответствие с член 59, параграф 1, буква а) на същия регламент. Тези проверки се допълват от проверки на място, които могат да се извършват дистанционно с използването на технологии.

В тази връзка се предвижда данните от устройствата за проследяване на животни да могат да бъдат използвани за целите на проверка на условията по интервенциите, свързани с екстензивно отглеждане на животни. Чрез онлайн проследяване в реално време ще се осигури прецизна информация за местоположението на устройството по всяко време на денонощието и осигури възможност за онлайн проследяване на неговото състояние (история на движението –предоставяне на почасов, ежедневен и седмичен отчет и предоставя информация за маршрут, скорост, пробег, място и продължителност на всеки престой).

**Устройствата за проследяване на животните, обект на подпомагане ще бъдат закупени по реда и при спазването на всички изисквания на Закона за обществените поръчки.**

## Прехвърляне на средства между фокус области в мярка 2, подмярка 4.1 и подмярка 7.2

## 13.1. Преразпределение на средствата по приоритети и фокус области в рамките на мярка 2 „Консултантски услуги, управление на стопанството и услуги по заместване в стопанството“ от ПРСР 2014-2020 г.

По подмярка 2.2 „Създаване на консултантски услуги“ от мярка 2 „Консултантски услуги, управление на стопанството и услуги по заместване в стопанството“ е сключен договор за предоставяне на БФП на стойност 5 323 674 евро, който е в процес на изпълнение и въз основа на който са създадени и функционират 28 мобилни общински офиса на НССЗ.

По подмярка 2.1.1 „Консултантски услуги за земеделски и горски стопани“ от мярка 2 „Консултантски услуги, управление на стопанството и услуги по заместване в стопанството“ са сключени три договора за предоставяне на консултантски пакет А2Б от съветнически организации на стойност 969 463 евро.

Договорите за предоставяне на БФП са сключени по повод последния прием на проектни предложения по подмярка 6.1 „Стартова помощ за млади земеделски стопани“, който приключи на 31 януари 2023 г., по който съответните бенефициенти – съветнически организации изготвят безплатни проекти на кандидатите – млади фермери.

По този начин, на практика е договорен финансов ресурс, който да обезпечи всички предвидени дейности в рамките на подмерки 2.1.1 „Консултантски услуги за земеделски и горски стопани“ и 2.2 „Създаване на консултантски услуги“ по ПРСР 2014-2020 г.

От друга страна, в рамките на Тематичната подпрограма за малки земеделски стопани от ПРСР 2014-2020 г. към настоящия момент на малките земеделски стопанства са предоставени над 35 хил. консултантски пакети.

Национална служба за съвети в земеделието продължава да съветва малките земеделски стопанства в страната, в т.ч. бенефициентите по подмярка 6.3 „Стартова помощ за млади земеделски стопани“ като се очаква до средата на 2024 г. да бъдат предоставени още 1 500 консултантски пакети, свързани основно с Приоритет 4 и Приоритет 5 от ПРСР 2014-2020 г.

Поради тази причина, УО на ПРСР предлага да бъде извършено преразпределение на средствата в рамките на мярка 2 „Консултантски услуги, управление на стопанството и услуги по заместване в стопанството“ във връзка с тематиката на очакваните съвети (предоставени консултантски пакети) предвид интереса от страна на малките земеделски стопани, съобразно приложената по-долу таблица.

**Таблица 10:**



## 13.2. Прехвърляне на средства между фокус области в подмярка 4.1, вкл. във връзка с договарянето на средствата по линия на ЕУРИ

Прилагането на подмярката стартира през 2015 г., като **първият период на прием** е определен още преди официалното одобрение на ПРСР 2014-2020.

Приемът е проведен в периода от 14.04.2015 г. - 08.06.2015 г. с първоначален бюджет от 150 млн. евро.

В рамките на приема са постъпили над 3 300 заявления за подпомагане с размер на заявените публични средства (финансова помощ) 630,19 млн. евро. Тези данни показват **силен интерес от страна на кандидатите - 4 пъти по–висок** от определения за приема бюджет. Подобни данни на заявен свръх-интерес към възможностите за подпомагане се наблюдава и по други мерки от ПРСР2014-2020.

За приема са издадени две допълнителни заповеди за увеличаване на първоначално определения бюджет. Първата заповед е издадена през май 2016 г. и има за цел да осигури допълнително финансиране в размер на 14,85 млн. евро за проектните предложения, получили не по-малко от 39 точки по критериите за подбор. С втората заповед, издадена през октомври 2016 г., се включват допълнителни 49,46 млн. евро към вече увеличения бюджет.

През 2016 г. е определен **втори период на прием** 14.10.2016 г. – 07.12.2016 г. по подмярка 4.1, като част от условията по подмярката са променени на база изготвен анализ на резултатите от предходния прием. Като най-съществени промени за втория прием, спрямо този през 2015 г., могат да бъдат посочени намаляването на максималния размер на разходите за едно проектно предложение, промяна в предоставяния интензитет на финансова помощ, прецизиране и добавяне на нови критерии за оценка, както и включване на инвестициите за напояване в рамките на земеделските стопанства.

Подадените през 2016 г. заявления са над 2 900, с размер на заявената публична помощ от 717,6 млн. евро при разполагаем бюджет за приема от 237 млн. евро., което отново **показва тенденция от три пъти по–висок интерес** спрямо определения бюджет за приема.

През 2020 г. по електронен път чрез системата „ИСУН 2020“ е осъществен **трети период на прием,** който е целеви за земеделски стопани в сектор „Животновъдство“ по подмярка 4.1 „Инвестиции в земеделски стопанства“. В рамките на приема, който приключва на 30.09.2020 г., по данни от ИСУН 2020, са постъпили 689 проектни предложения със заявен размер на безвъзмездна финансова помощ, възлизащ на 75,53 млн. евро, като общият размер на безвъзмездната финансова помощ определен за третия прием възлиза на 30,00 млн. евро общо публични разходи.

**Промяната във финансовия план на ПРСР 2014-2020 г., във връзка с приемането на Регламент (ЕС) 2020/2220 на Европейския парламент и на Съвета от 23 декември 2020 година е извършена с единадесето изменение на ПРСР 2014-2020 – одобрено с Решение за изпълнение на комисията C(2021) 8541 от 19.11.2021 година.**

В съответствие с Регламент (ЕС) 2020/2094 на Съвета от 14 декември 2020 година за създаване на Инструмент на Европейския съюз за възстановяване с цел подкрепа на възстановяването след кризата с COVID-19, са предоставени и допълнителни средства за 2021 г. и 2022 г. за справяне с последиците от пандемията за селскостопанския сектор и селските райони на Съюза, като за Република България тази сума възлиза на общо 201 936 861 евро от ЕЗФРСР. Предвижда се финансирането от страна на Европейския съюз да бъде 100% за операции, получаващи финансиране от допълнителни ресурси.

Преходният регламент не предвижда предоставяне на финансова помощ по всички мерки, определени в Регламент (ЕС) № 1305/2013, а само за част от тях и при изпълнението на определени параметри. Най-малко 55% от допълнителните ресурси следва да бъдат запазени за тези мерки, при условие че целевото използване на средствата в ПРСР 2012-2020 г. насърчава икономическото и социалното развитие в селските райони и допринасят за устойчиво, и цифрово икономическо възстановяване в съответствие, с целите на агроекологията и климата и по-специално: ефективно използване на ресурсите, включително прецизно и интелигентно земеделие, иновации, цифровизация и модернизация на производствените машини и оборудване, условия за безопасност при работа, възобновяема енергия, кръгова и биоикономика, достъп до висококачествени информационни и комуникационни технологии (ИКТ) в селските райони, къси вериги на доставки и местни пазари.

От друга страна, за да се постигне по-високата екологична амбиция е заложено най-малко 37% от средствата да бъдат запазени за екологично насочените мерки. Това включва мерките, описани в Регламент (ЕС) № 1305/2013, както и инвестициите за околна среда и климат, включени в чл. 17, също и мерките по подхода ЛИДЕР, и по-специално: биологично земеделие, смекчаване и адаптиране към изменението на климата, включително намаляване на емисиите на парникови газове от селското стопанство, опазване на почвата, включително повишаване на плодородието на почвата чрез улавяне на въглерод, подобряване на използването и управлението на водата, включително икономия на вода, създаване, опазване и възстановяване на местообитания, благоприятни за биоразнообразието, намаляване на рисковете и въздействието на употребата на пестициди и антимикробни средства, хуманно отношение към животните и дейности за сътрудничество по подхода ЛИДЕР.

От средствата в размер на 201 936 861 евро по линия на Инструмента на Европейския съюз за възстановяване (European Union Recovery Instrument – EURI), са прехвърлени общо 149 336 861 към Мярка 4, от които индикативно 66 720 000 евро по подмярка 4.1 „Инвестиции в земеделски стопанства“ и 82 616 861 евро подмярка 4.2 „Инвестиции в преработка/маркетинг на селскостопански продукти“.

Разпределението на средствата от EURI по фокус области за Мярка 4, одобрено с одобрението на Единадесето изменение на ПРСР 2014-2020 е както следва:

**Таблица 11**, в евро, средства от ЕЗФРСР:

|  |  |  |  |  |  |  |
| --- | --- | --- | --- | --- | --- | --- |
| Подмярка | Средства/ФО | 3А | П4 А, Б, В | 5А | 5Б | 5В |
| M4.1 ЕURI | 66 720 000 |  | 19 734 231 | 10 000 000 | 36 985 769 |  |
| M4.2 EURI | 82 616 861 | 72 616 861 |  |  |  | 10 000 000 |
| **Oбщо** | **149 336 861** | **72 616 861** | **19 734 231** | **10 000 000** | **36 985 769** | **10 000 000** |

През 2021 г. по електронен път чрез системата „ИСУН“ е осъществен **четвърти период на прием на заявления,** с общ размер на бюджета 220 880 000 евро публични средства, част от които са и представените в таблица 11 средства по линия на EURI, в размер на общо 66 720 000 евро. Постъпилите заявления отново са много над бюджета на приема – 2 000 заявления за над 400 млн. евро субсидия.

След разглеждане на заявленията, подадени в периода на прием, проведен в периода от 19.04.2021 г. до 23.07.2021 г. по подмярка 4.1 разпределението на финансовия ресурс по EURI по фокус области е както следва:

- П4: „Възстановяване, опазване и укрепване на екосистемите, свързани със селското и горското стопанство“ - 86 065 444,92 лв. (44 005 238,23 евро);

- 5А: „Повишаване на ефективността при потреблението на вода в селското стопанство“ - 27 243 503,86 лв. (13 929 596,00 евро);

- 5В: „Улесняване на доставките и използването на възобновяеми източници на енергия, на странични продукти, отпадъци и остатъци, и други нехранителни суровини за целите на биоикономиката“ - 16 365 601,83 лв.(8 367 727,70 евро).

Общо средствата, предвидени за договаряне възлизат на 129 674 550,61 лв. (66 302 561,92 евро), което като цяло се вмества с остатък от 417 438 евро в общо предвидените средства по подмярка 4.1:

**Таблица 12**:

|  |  |  |  |  |  |  |
| --- | --- | --- | --- | --- | --- | --- |
| Подмярка | Средства/ФО | 3А | П4 А, Б, В | 5А | 5Б | 5В |
| M4.1 ЕURI | 66 720 000 |  | 19 734 231 | 10 000 000 | 36 985 769 |  |
| Разпределени | 66 302 562 |  | 44 005 238 | 13 929 596 | 8 367 728 |  |
| **Разлика (минус-недостиг; плюс - остатък)** | **417 438** |  | **-24 271 007** | **-3 929 596** | **28 618 041** |  |
| *M4.2 EURI* | *82 616 861* | *72 616 861* |  |  |  | *10 000 000* |
| **Oбщо** | **149 336 861** | **72 616 861** | **19 734 231** | **10 000 000** | **36 985 769** | **10 000 000** |

Предложението на УО на ПРСР е да се прехвърлят технически средства в размер на съответно 24 271 000, и 3 929 600 евро публични средства от ФО 5Б към П4 и ФО 5А, само и единствено в рамките на средствата, разполагаеми по линия на ЕУРИ в тези фокус области.

**Извън средствата по ЕУРИ**, наличие на свободен финансов ресурс, който да бъде прехвърлен между фокус области за финансиране на проектни предложения би могъл да бъде оползотворен след одобрение от службите на ЕК – не на последно място и поради различния процент на финансиране от ЕЗФРСР на Приоритети 2 и 3, спрямо Приоритети 4 и 5 (съответно 85% и 75% участие на ЕЗФРСР).

Средствата по приема, спрямо ранкинга са разпределени така, че се явява остатък от порядъка на 36 млн. евро ЕЗФРСР във ФО 5Б, за сметка на недостиг от около 27 млн. евро ЕЗФРСР във фокус област 2А – всичко това **вмествайки се в рамките на разполагаемия индикативен бюджет по подмярката**:

Таблица 13, средства извън ЕУРИ (за да няма объркване заради липсата на съфинансиране по-горе при ЕУРИ, **сумите в тази таблица са представени само в евро, ЕЗФРСР**):

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***Подмярка 4.1*** | ***2A*** | ***2Б*** | ***4 А, Б, В*** | ***5А*** | ***5Б*** | ***5В*** | ***5Г*** | ***Общо*** |
| *Програмирани* | *287 806 928 €* | *71 445 026 €* | *11 418 090 €* | *3 000 000 €* | *90 361 871 €* | *1 781 117 €* | *979 995 €* | ***466 793 025 €*** |
| *Приеми до 2021* | *198 144 449 €* | *48 826 224 €* | *8 914 380 €* | *2 490 332 €* | *50 962 601 €* | *1 263 813 €* | *613 418 €* | ***311 215 216 €*** |
| *Прием от 2021* | *120 898 015 €* | *18 633 332 €* | *231 871 €* | *6 497 560 €* | *2 964 729 €* | *- €* | *- €* | ***149 225 507 €*** |
| *Разлика (минус-недостиг, плюс-остатък)* | *- 31 235 536 €* | *3 985 470 €* | *2 271 838 €* | *- 5 987 892 €* | ***36 434 541 €*** | *517 304 €* | *366 577 €* | *6 352 302 €* |

Таблица 14 – сумарно преразпределение, на **публични средства**, включващи всички приеми, вкл. ЕУРИ:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Подмярка 4.1** | **2A** | **2Б** | **4 А, Б, В** | **5А** | **5Б** | **5В** | **5Г** | **Общо** |
| Програмирани | 338 596 386 € | 84 052 971 € | 34 958 350 € | 14 000 000 € | 157 468 263 € | 2 374 822 € | 1 306 660 € | **632 757 453 €** |
| Приеми до 2021-договори | 233 111 116 € | 57 442 616 € | 11 885 840 € | 3 320 443 € | 67 950 135 € | 1 685 084 € | 817 891 € | **376 213 124 €** |
| Прием от 2021-подготвени за сключване на договори | 142 232 958 € | 21 921 567 € | 44 314 400 € | 22 593 009 € | 12 320 700 € | - € | - € | **243 382 635 €** |
| 4.1 Разлика (минус-недостиг, плюс-остатък) | - 36 747 689 € | 4 688 788 € | - 21 241 889 € | - 11 913 452 € | 77 197 429 € | 689 739 € | 488 769 € | 13 161 694 € |

Както се вижда от Таблица 14, **дори при разширено договаряне до 243 млн. евро на приема от 2021 г., все още ще бъде наличен остатък като цяло по подмярката от над 10 млн. евро публични средства.**

Отделно, но не и на последно място - очакваме много неизпълнения на действащи договори, вследствие на кризата и инфлацията в последните две години, което би довело до освобождаване на допълнителен ресурс по подмярката.

След направен анализ, включително на остатъците в размер на около 25 млн. евро по М4.1, освободени от приемите преди 2021 година, **с цел одобрение на по-голям брой заявления с равен брой точки**, УО счита, че бюджетът на прием 2021 може да бъде увеличен, преразпределяйки между фокус области остатъчните средства, и договаряйки до 243 млн. евро публични средства, вместо до 220 млн. евро - ползвайки и остатъците.

Целта на предложените по-горе прехвърляния между ФО в подмярка 4.1 е чрез увеличение на бюджета на прием 2021 да бъдат одобрени по-голям брой проектни предложения, които, получавайки равен брой точки при извършеното класиране, са еднакво качествени и всички те допринасят за постигане целите на подмярката.

Също така, в условията на продължаващата икономическа криза, неизползването на възможността за прехвърляне на средства и неосигуряването на свеж финансов ресурс за предприятията, би могло да доведе до задълбочаване на проблемите в сектора и невъзможност за изготвяне на проекти и кандидатстване в рамките на предвидените за това възможности по Стратегическия план.

## 13.3. Прехвърляне на средства между фокус области в подмярка 7.2

Подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ като бюджет е разпределена главно в два приоритета - Пети и Шести.

Фокус област 5С (5В на кирилица) „Улесняване на доставките и използването на възобновяеми източници на енергия, на странични продукти, отпадъци и остатъци, и други нехранителни суровини за целите на биоикономиката“ е част от Приоритет 5 на ПРСР, където при програмирането на ПРСР е предвидено по подмярка 7.2 да се подпомагат публични проекти за инвестиции във ВЕИ за собствено потребление.

В Глава 10 „Финансов план“, фокус област 5С за М7 са разпределени 59,5 млн. евро от ЕЗФРСР, а в Глава 11, „План на показателите“, като прогнозен принос на подмярката в тази фокус област са налични съответните 70 млн. евро публични разходи за операции, получаващи подкрепа за инвестиции в малка по мащаби инфраструктура, включително инвестиции в енергия от възобновяеми източници и спестяване на енергия:

**Таблица 15: Целеви показател(и) 2014—2020 г.**

|  |  |
| --- | --- |
| **Наименование на целевия показател** | **Целева стойност 2025 г.** |
| **T16: общ размер на инвестициите в производство на енергия от възобновяеми източници (в евро) (област с поставен акцент 5В)** | **154 266 117,00** |

**Таблица 15а: Планиран(и) показател(и) за изпълнението 2014—2020 г.**

|  |  |  |
| --- | --- | --- |
| **Наименование на мярката** | **Име на показателя** | **Стойност** |
| **М07 — Основни услуги и обновяване на селата в селските райони (член 20)** | Брой операции, получаващи подкрепа за инвестиции в малка по мащаби инфраструктура, включително инвестиции в енергия от възобновяеми източници и спестяване на енергия (7.2) | 120,00 |
| **М07 — Основни услуги и обновяване на селата в селските райони (член 20)** | Общо инвестиции в евро (публични + частни) | 70 000 000,00 |
| **М07 — Основни услуги и обновяване на селата в селските райони (член 20)** | Общо публични разходи (в евро) | 70 000 000,00 |

Всички проекти, включващи инвестиции в енергия от възобновяеми източници и спестяване на енергия, могат да бъдат насочени и отчетени в тази фокус област.

След проведени три приема по подмярка 7.2, с общ бюджет на приемите 540 млн. евро, към момента се очертава известна липса на интерес от страна на бенефициентите в гореописаните инвестиции – във фокус област 5В, при налични 70 млн. евро, налице е само един договор, за 0.3 млн. евро публични средства. В рамките на последния прием, след процедура за „Реконструкция, ремонт, оборудване и/или обзавеждане на общински сгради, в които се предоставят обществени услуги, с цел подобряване на тяхната енергийна ефективност“, се очаква да бъдат договорени още до 15-16 млн. евро публични средства, които след изпълнение на проектите и обществените поръчки по тях се очаква да намалеят с около 6-10%.

В тази връзка, и тъй като средствата като обем реално са договорени, но за други инвестиции, в друг приоритет (шести), предложението на УО е средства в размер на 55 млн. евро публични средства да бъдат прехвърлени от Приоритет 5, ФО 5С към Шести приоритет – фокус област 6В, като част от изменението, несвързана с прехвърляне на суми между мерки.

## III. Нестартиране на Подмярка 12.2. „Компенсаторни плащания за гори в Натура 2000“ и Подмярка 12.3. „Компенсаторни плащания за земеделски площи в речен басейн с план за управление“, първоначално предвидени за прилагане по ПРСР 2014-2020

## Подмярка 12.2. „Компенсаторни плащания за гори в Натура 2000“

Индикативният бюджет на подмярката е 1 871 027 евро публични средства (1 403 270 евро от ЕЗФРСР, при интензитет 75%). Във финансовия план на ПРСР 2014-2020 (гл. 10 “Финансов план“) същият е разпределен като част от общия бюджет, разполагаем по Мярка 12.

Допустимите кандидати са частни горски стопани и сдружения на частните горски стопани. Обхватът на тази подмярка включва всички горски територии, попадащи в обхвата на защитените зони по Натура 2000, за които са издадени заповеди за обявяването им, с разписани конкретни режими/ограничения/забрани за горскостопански дейности.

Подпомагането би следвало да се предоставя под формата на годишни плащания на хектар горска територия за компенсиране на наложени режими/ограничения за горскостопански дейности включени в заповедта за обявяване на съответна зона от Натура 2000.

Предложението на УО на ПРСР е за нестартиране на подмярката, и извеждането на бюджета към вече действащата подмярка 12.1, поради следните причини:

* Подмярката не е подробно разписана в ПРСР 2014-2020 г., съответно към момента не е одобрена от ЕК. Тези действия ще отнемат повече от 6 месеца, което обезсмисля стартирането й в самия край на програмния период.
* Липсват данни за горските територии в географска информационна система (ГИС) и по такъв начин те не могат да бъдат въведени в ИСАК. Това е съществен недостатък, и сериозна пречка за прилагане на площни компенсаторни мерки, тъй като липсва адекватна система за контрол.

## Подмярка 12.3. „Компенсаторни плащания за земеделски площи в речен басейн с план за управление“

Подмярката не е разработвана, индикативен бюджет не е определян.

Предложението на УО на ПРСР е нестартиране на подмярката поради следните причини:

* Подмярката не е подробно разписана в ПРСР 2014-2020 г., съответно към момента не е одобрена от ЕК. Тези действия ще отнемат повече от 6 месеца, което обезсмисля стартирането й в самия край на програмния период.
* В съответствие с чл. 30 от Регламент 1305 от 2013 г. „Плащанията по „Натура 2000“ и Рамковата директива за водите“, финансовата подкрепа по мярката се отпуска годишно за хектар земеделска земя, за да компенсира бенефициерите за допълнителните разходи и пропуснатите доходи, произтичащи от неблагоприятните условия във въпросните райони, свързани с изпълнението на Директива 92/43/ЕИО и Директива 2009/147/ЕО, както и на Рамковата директива за водите.

Предложението за прехвърляне на планираните финансови средства се базира на изискванията, установени в параграф 4 на чл. 30 от Регламент 1305 от 2013 г., където е определено, че финансова подкрепа за земеделските стопани във връзка с Рамковата директива за водите може да се отпуска само по отношение на специфични изисквания, които са:

* въведени в Рамковата директива за водите и са в съответствие с програмите от мерки, които са част от плановете за управление на речните басейни и надхвърлят мерките, изисквани във връзка с прилагането на правото на Съюза в областта на защитата на водите;
* надхвърлят законоустановените изисквания за управление и стандартите за добро земеделско и екологично състояние, предвидени в глава I на дял VI от Регламент (ЕС) № 1306/2013, и приложимите критерии и минимални дейности, установени съгласно член 4, параграф 1, буква в), подточки ii) и iii) от Регламент (ЕС) № 1307/2013;
* надхвърлят равнището на защита, предвидено в действащото право на Съюза към момента на приемане на Рамковата директива за водите, както е установено в член 4, параграф 9 от същата директива;
* налагат съществени промени в начина на използване на земята и/или съществени ограничения в селскостопанската практика, които водят до значителна загуба на доходи.

Приетите планове за управление на речните басейни 2016 – 2021 г. (ПУРБ) и програмите за изпълнението им не предвиждат мерки и дейности с компенсаторен характер, която компенсация може да се отпуска в съответствие с изискванията на параграф 1 на чл. 30 от Регламент 1305 от 2013 г. за хектар земеделска площ, за да компенсира бенефициерите за допълнителните разходи и пропуснатите доходи, произтичащи и свързани с изпълнението на Рамковата директива за водите.

В програмите за изпълнение на плановете за управление на речните басейни 2016-2021 г. (ПУРБ) в частта „Земеделие“ не се предвиждат ангажименти към земеделски площи, които да изискват от земеделските стопани при извършване на земеделска дейност да спазват допълнителни изисквания отвъд въведените задължения за кръстосано съответствие, т.е мерките и съответстващите им дейности са задължения в ДЗЕС и ЗИУ, и не могат да бъдат компенсирани в съответствие с предвиденото в параграф 4, чл. 30 от Регламент 1305 от 2013 г.

В допълнение, към настоящият момент са в процедура по приемане плановете за управление на речните басейни 2022 – 2027 г., но същите все още не са приети.

## IV. Очаквано въздействие на изменението върху бюджета на ПРСР 2014-2020

С настоящото предложение за изменение се предвижда извеждане на общо 128 406 916 евро от ЕЗФРСР (на тази сума отговарят 152 716 502 евро публични средства в мерките, от които се прави дедукцията), от гореописаните мерки и подмерки.

На същата сума ЕЗФРСР, прехвърлена към предложените мерки/подмерки, отговарят 153 419 901 евро публични средства, поради различния интензитет на ЕЗФРСР за някои от мерките.

Като резултат, разполагаемите средства от ЕЗФРСР остават без промяна – а именно 3 129 044 775 общо за ПРСР 2014-2020, а публичната помощ намалява с 3 571 569 евро публични средства, от 3 793 119 534 евро до 3 789 547 966 евро публични средства. В тази връзка, промяната не оказва негативно влияние нито върху европейския, нито върху държавния бюджет.

## V. Очаквано въздействие на изменението върху показателите

Прехвърлянето на средства от Подмярка 7.3. „Широколентова инфраструктура, включително нейното създаване, подобрение и разширяване“ се предвижда да доведе до необходимост от промяна в целевите стойности на показателите за изпълнение, в т.ч. ключовите индикатори на ПРСР 2014-2020, тъй като средствата, разпределени за тази подмярка са единствените такива във фокус област 6В) „Подобряване на достъпа до информационни и комуникационни технологии (ИКТ), използването и качеството им в селските райони“.

От промяната ще бъдат повлияни показателите „Брой жители, които се ползват от нова или подобрена ИТ инфраструктура (напр. широколентов интернет)“, „Общо публични разходи (в евро)“, „Брой операции, получаващи подкрепа за инвестиции в широколентова инфраструктура и достъп до нея, в т.ч. електронно правителство (7.3)“, както и показателят T24 „Процент от населението в селските райони, което се възползва от нови или подобрени услуги/инфраструктура (ИКТ) (област с поставен акцент 6В)“.

С тази промяна, изменението на ПРСР 2014-2020 се предвижда да бъде окачествено като „стратегическо“ – съгласно чл. 11, т. а), i) от Регламент № 1305/2013 - „i) промяна в програмната стратегия чрез промяна с повече от 50 % в количествено изразен резултат, свързан с област с поставен акцент“.

Във връзка с прехвърлянето вътре в подмярка 7.2. „Инвестиции в създаването, подобряването или разширяването на всички видове малка по мащаби инфраструктура“, от фокус област 5С (5В на кирилица) „Улесняване на доставките и използването на възобновяеми източници на енергия, на странични продукти, отпадъци и остатъци, и други нехранителни суровини за целите на биоикономиката“, където при програмирането на ПРСР е предвидено по подмярка 7.2 да се подпомагат публични проекти за инвестиции във ВЕИ за собствено потребление, към Шести приоритет на Програмата – фокус област 6Б) „Стимулиране на местното развитие в селските райони“, се намалява показателят за брой проекти от 120 на 40, и съответно сумите от 70 млн. евро до 15 млн. евро във фокус област 5В, както и съответното увеличение на сумите с 55 млн. евро и 40 броя във фокус област 6Б) „Стимулиране на местното развитие в селските райони“ по отношение на Мярка 7.

По отношение на предложените за извеждане средства от мерки с плащане на площ - Мярка 10 „Агроекология и климат“, Мярка 11 „Биологично земеделие“ и Мярка 12 „Плащания по „Натура-2000” и Рамковата директива за водите“ промяната във финансовите параметри на тези мерки не се предвижда да повлияе на заложените стратегически цели за площ (с изключение на извеждането на показателите, заложени предварително в системата за нестартиралата подмярка 12.2, които са разпределени в Приоритет 4) – т.е. показателите за площ не се предвижда да бъдат променяни, тъй като цяло са постигнати в задоволителна степен за мерките, които са стартирали към момента, а и не се предвижда заявяване на площи много над текущо заявяваните по тези мерки. Единствените промени се предвижда да бъдат по отношение стойностите на показателите в чисто финансов аспект.

Всички останали промени, свързани с прехвърляне на средства, ще окажат влияние единствено на показателите за продукт (output) и целевите показатели, които директно резултират от разпределени средства.

Не се предвижда промяна на показателите, свързани със създаване на работни места, както и тези, свързани с площи.

Като цяло за изменението, са отчетени и съобразени и изискванията на чл. 59, ал. 6 от Регламент 1305/2013, както и т.нар „backslide principle” (съгласно който тази сума трябва да бъде като съотношение над 35.7%). След всички планирани за прехвърляне суми между мерки и подмерки на ПРСР 2014-2020, по така направените изчисления, съотношението все още е в размер на 35.73%.

1. Чл. 117а. (Нов - ДВ, бр. 62 от 2022 г., в сила от 05.08.2022 г.) (1) В случаите по чл. 116, ал. 1, т. 1, 2 и 3 изменение на цената на договор за обществена поръчка в резултат на инфлация, при която съществено са увеличени цените на основни стоки и материали, които формират стойността на договора, се извършва съгласно методика, одобрена с акт на Министерския съвет.

   (2) Когато в случаите по чл. 116, ал. 1, т. 1 възложителят предвижда клауза за изменение на цената във връзка с инфлацията по ал. 1, той може да обвърже тази клауза с методиката по ал. 1. [↑](#footnote-ref-1)
2. https://dv.parliament.bg/DVWeb/showMaterialDV.jsp?idMat=178473 [↑](#footnote-ref-2)
3. Използваният курс на превалутиране е този на ЕЦБ – 1:1,9558 [↑](#footnote-ref-3)